
03 ssvsKAviTvsToi-ĉTiumTocj ar 

Kelkaj esperantistoj en Moskvo kaj aliaj urboj aktive partoprenas en diversaj 
intelektaj konkursoj por erudiciuloj. (Necesas diri por tiuj, kiuj ne scias, ke la movado 
de erudiciuloj kun multegaj plej diversaj turniroj kaj ĉampionadoj estas tre vasta kaj 
populara en Rusio 
kaj ruslingvaj 
diasporoj en aliaj 
landoj.) Gis nun 
tiuj aktivadoj plej 
ofte pasis paralele 
al la Esperantaj. 

Sed jen, la 27-an de 
novembro en 

Moskvo okazis 
malfermita turniro 
pri “Erudit- 

kvarteto”. Tiu ĉi 
speco de intelektaj 
ludoj pasas simile 
al “Propra ludo”, 
sed konkuras 

teamoj, kiuj 

delegas siajn 

membrojn por ludi apartajn temojn. En la turniro partoprenis la teamo “Esperanto”, 
kompilita el la spertaj esperantistoj (kaj samtempe ne malspertaj ŝatantoj de intelektaj 
ludoj) Viktor Aroloviĉ (kapitano), Valentin Melnikov, Garik Kokolija. Car laŭ la 
reglamento la teamo devas konsisti el kvar personoj, por kompleteco estis kooptita 
simpatianto de Esperanto, forta intelektludanto Vadim Kalaŝnikov. 

En la turniro partoprenis 13 teamoj, konsistantaj ĉefe el spertaj moskvaj erudiciuloj, 
sed partoprenis ankaŭ fortaj ludantoj el Peterburgo, Pereslavlj-Zalesskij, Voroneĵ kaj eĉ 
el Ukrainio. Preskaŭ ĉiuj partoprenintoj estas konataj laŭ la partoprenoj en “Kio? Kie? 
Kiam?”, “Propra ludo” kaj la plej altnivelaj sportaj (t.e. ne televidaj) intelektaj ludoj. 
La rezidto de nia teamo superis ĉiujn esperojn - ni gajnis la trian lokon! La erudiciula 
komunumo (ankaŭ la esperantista) refoje konvinkiĝis, ke la nocioj “Esperanto” kaj 
“intelekto” estas ne tute fremdaj unu al la alia! 



Garik Kokolija (Moskvo) 








e» 2006 ! 



VER-13 

De la 3-a ĝis la 6-a de novembro 2005 (ĉirkaŭ la freŝbakita festo) en Uljanovsk 
okazis la 13-a Volgia E-Renkontiĝo (VER). En ĝi partoprenis 74 personoj el 14 
loĝlokoj. Plej multis uljanovskanoj (21), la gastoj el Moskvo kaj Moskva regiono 
(15), Volgograd (15), Ceboksari kaj Novoĉeboksarsk (9) kaj Dimitrovgrad (8). E1 
la spertaj esperantistoj estis Irina Gonĉarova (Odincovo), Tatjana Vtorova (Volgo- 
grad), Marija Prilepskaja (Samara), Jurij Karcev (Uljanovsk), Andrej Grigorjevskij 
(Sumerlja), Gennadij Basov (Moskvo), geedzoj Irina kaj Maksim Grebeŝĉenko 
(Uljanovsk), Nina Djomuŝkina (Sjasjstroj) kaj ankaŭ la raportanto. 

Cefan ŝarĝon pri la organizado de VER portis la familio Karcev - Jura, lia edz- 
ino Lena, lia patrino Margarita Jurjevna (pri kies energio, agemo kaj bona karak- 
tero ne eblas ne miri). Dum la aranĝo devis esti organizita kuirado por nutri la par- 
toprenantojn, sed lastmomente la profesia kuiristino, kun kiu estis la interkonsento, 
rifuzis. Tial la preparadon de manĝoj por kelkdek personoj surprenis Lena Kar- 
ceva; certe por nenio 
pli ĉe ŝi restis la for- 
toj kaj tempo. Pro tio 
Jura devis zorgi pri 
ĉiuj mastrumaj aferoj 
(enloĝigo ks.) kaj 
ankaŭ pri la kun- 
ordigo de la pro- 
gramo. Kaj Margarita 
Jurjevna organizis la 
ekskursojn kaj helpis 
al ĉiuj pri ĉio. 

En la programo 
estis E-kursoj, disku- 
toj, prelegoj, konkur- kantas la uljanovskanoj 

soj, koncertoj, rolludoj. Guste dum VER-13 okazis lastaj traktadoj pri la unuiĝo de 
REU kaj REJM, gravis ankaŭ la kunveno pri sekvajaraj amasaj aranĝoj. A1 ĉiuj tre 
plaĉis la granda konkurado “Aĝiotado”, organizita de Irina Grebeŝĉenko. Por suk- 
cese partopreni en la konkurado oni devis verki versaĵojn, scii Esperantajn prover- 
bojn kaj kantojn, lerte rampi, salti, blovi, danci, ĵeti ŝuojn ktp. Gajnis Anatolij 
Krasnokutskij (Volgograd), kiu kolektis plej multajn poentojn pri ĉiuj ĉi konkuroj. 

A1 mi ŝajnas, ke Jura mem restis iom nekontenta pri la sukceso de la aranĝo. 
Sed, laŭ mia persona opinio, li faris maksimumon, kion eblis fari en tiuj kondiĉoj 
kun tiuj partoprenintoj. Kaj pli gravas, ke plejparte kontentaj restis la partoprenin- 
toj mem. Alia utilo sendube estis, ke al la organizontoj de sekvaj regionaj renkon- 
tiĝoj (en Uljanovsk, Volgograd, Ceboksari, aliaj urboj) tiu ĉi VER certe helpis 
spertiĝi pri tio, kio devas esti kaj kio ne devas esti en bona mezgranda rusia aranĝo. 
Kredeble ĝuste nun, dum tiuj ĉi jaroj okazas restarigo de sistemo de diversaj enlan- 
daj E-aranĝoj kaj eltrovado de la plej bonaj modeloj por ilia okazigo. 

Garik Kokolija (Moskvo) 

LINGVA FESTIVALO EN ĈEBOKSARI 

En Ceboksari inter la 16-a kaj 23-a de oktobro pasis la 10-a jubilea Lingva Fes- 
tivalo. Kune kun la antaŭa programo la Festivalo estis vizitita de ĉirkaŭ du mil per- 
sonoj. 

Krom la lanĉita 
ĉi-jare poezia kon- 
certo en diversaj ling- 
voj (13) en la Ŝtata 
Artmuzeo de Cebos- 
kari kun 60 parto- 
prenantoj, kiu estis 
samtempe la solena 
mafermo de la Festi- 
valo, la programo en- 
havis 6 karavanojn en 
diversaj lernejoj de la 
urbo kaj viziton al 
Ŝumerlja al la loka 
Infana Palaco. 

Enkadre de la Festivalo okazis Festivala maratono inter 5 studentaj teamoj, 
konkurantaj en sportaj naciaj ludoj, arto kaj intelektaj konkursoj. 

La ĉefaj tagoj de la Festivalo daŭre restis la semajnfmaj tagoj - okazis prezen- 
toj de 39 lingvoj, plej furoris la ĉeĉena, la germana en prezento de esperantisto Jan 
Schroeder. La prezentoj de Esperanto havis stabile po 10-12 ĉeestantoj. 

Sabate okazis ronda tablo “Internacia lingvo de la 21-a jarcento” kun parto- 
preno de Georgij Kokolija, komitatano de UEA, ĉefredaktoro de REGo; Gennadij 

Anisimov, vic-katedrestro de la rusa lingvo 
de la Cuvaŝa Ŝtata Pedagogia universitato, 
doktoro de pedagogiaj sciencoj, membro- 
korespondento de la Cuvaŝa Akademio de 
sciencoj; Viktorija Urbanaviĉiute, ataŝeo de 
la litova ambasado en Rusia Federacio. La 
ronda tablo konkludis, ke la internacia lingvo 
estas necesa kaj ke ĝi ne devas rompi la ra- 
jtojn de la aliaj lingvoj, dum la apliko de Es- 
peranto apenaŭ estos videbla en la proksima 
tempo. Kvankam la halo hazarde konsistis el 
poresperantista plimulto. 

Furoris la koncerto de JoMo, kiu dancigis 
centon da homoj el inter 400-450 ĉeestintoj. 
Sekvatage okazis internacia koncerto kun 24 
programeroj. 

La Festivalon vizitis la delegitaro de la 
kaj gvidis la konkurson porpoliglotoj rus-usona programo “Alfa Fellowship pro- 



JoMo ne nur kantis, sed ankaŭ preparis 



la “ronda ” tablo 

gram”, kiu venis sur la ŝtata 
nivelo; la Festivalon salutis 
la helpanto de la prezidento 
de la Ĉuvaŝa Respubliko 
Dmitrij Kijukov (kiu trans- 
donis salutvortojn de la 
prezidento). La usonanoj es- 
tis tre kontentaj veni al la 
Festivalo, ĉar ĝi estis unu el 
la malmultaj viglaj partoj de 
ilia vizito. 

E1 esperantistoj krom 
menciitaj personoj venis 
Irina Gonĉarova kun grupeto 
da studentoj Steve Kobb ^ a organizantojpridiskutas la rezultojn de la deka LF 

usonano, laboranta en Moskvo; 33 uljanovskanoj, gvidataj de la familio Karcev 
(Jura, la patrino Margarita Jurjevna kaj la fdino Maŝa), niĵnij-novgorodanoj kun 
Aleksej Kozlov. 

Pluraj amaskomunikiloj favore raportis pri la Festivalo. 

Aleksandr Blirtov (Ĉeboksari) 


ZAMENHOFA SEMAJNFINO EN KALININGRADO 



70 esperantistoj el Germanio, Litovio, Pollando kaj Kaliningrado kunvenis la 2- 
an de decembro, vendrede, en la Generala Konsulejo de Pola Respubliko en Kalin- 
ingrado okaze de la kvina Zamenhofa Semajnfino. Jaroslaw Czubinski, la Generala 
Konsulo de Pollando, tradicie malfermis la Semajnfinon. Ĉi-foje la konsulejan 
kunvenon unuafoje partoprenis oficiala diplomata reprezentanto de lando alia ol 
Pollando - Arvydas Juo- 
zaitis, kultura ataŝeo de 
Litovio en Kaliningrado. 

La regionan administra- 
cion, same kiel en la pas- 
inta jaro, reprezentis 
Ljudmila Kovtun el la 
Kleriga Ministerio de Ka- 
liningrada regiono. Si 
koncize prezentis la his- 
torion de Esperanto kaj la 
rolon, kiun ĉi tiu lingvo 
devus ricevi nuntempe. 

(Si eĉ promesis eklerni 
Esperanton.) Viktor 

Sapiro, gvidanto de la ka- 
liningrada iuda ko lamalfermo: Aleksander Korĵenkov, Jaroslaw Czubinski, 

B J Halina Gorecka (foto de O.Ŝipovalenko) 

munumo, estas ĉiama gasto en la Zamenhofaj Semajnfinoj. Kiel kutime, lia sprita 
kaj neformala alparolo malstreĉis la esperantistajn partoprenantojn, kiuj ne se- 
nescepte konas la diplomatian protokolon. 

Post muzika paŭzo, dum kiu Natalja Striĵnjova bele kantis en Esperanto, sekvis 
paroladetoj de la estroj de la landaj delegacioj. Prezidanto de Litova Esperanto- 
Asocio, Povilas Jegorovas, laŭmerite parolis la unua - ja ĉi-jare Litovio estis la 
metropolo de Esperantujo. Li tute prave ne parolis pri la 90-a Universala Kongreso, 
ĉar ĉiuj ĉeestantaj esperantistoj partoprenis ĝin aŭ multe legis pri ĝi. Jegorovas uzis 
sian tempon por rakonti pri la 4-a Nitobe-Simpozio, pri la senprecedenca eldonado 
kaj pri la neceso reteni la altan nivelon kaj bonan reputacion, kiujn la esperantista 
movado atingis en Litovio danke al la Kongreso. Edward Kozyra, vicprezidanto de 
Pola Esperanto-Asocio, koncize prezentis la situacion de Esperanto en la 
naskiĝlando de Esperanto. Halina Gorecka, prezidanto de Kaliningrada Regiona 
Esperantista Unuiĝo parolis plej malmulte: unue ĉar ŝi ja prezidis la kunvenon, due 

ĉar KREU estas tute mal- 
granda asocio kompare 
kun tiuj de la najbaraj lan- 
doj, kaj trie ĉar raporto pri 
la lastjara esperantista ak- 
tivado en Kaliningrado es- 
tis anticipe disdonita. La 
plej longan paroladon faris 
Felix Zesch, gvidanto de 
Germana Esperanto- 
Junularo, verŝajne la plej 
aktiva junulara esperanti- 
sta organizo. Li skizis la 
ĉefajn direktojn de GEJ 
kaj prezentis ankaŭ la 
agadon de la Germana E- 
Asocio. 


pollandaj artistoj el “Kujawy ” kaj “Hitano ” 
(foto de O.Sipovalenko) 


En la dua muzika paŭzo kelkajn specimenojn el siaj sekvont-tagaj koncertoj 
prezentis du polaj artaj kolektivoj: folklora ensemblo “Kujawy” el Wloclawek kaj 
romaa ensemblo “Hitano” el 01sztyn. La partoprenantoj estis regalitaj per trinkaĵoj 
kaj dolĉajoj, havis iom da tempo por interbabili kaj respondi demandojn de ĵurnal- 
istoj. 

La sabata programo antaŭtagmeze havis ekskurson tra la urbo, kiun pretigis kaj 
gvidis Nikolaj Penĉukov. Posttagmeze en la urba Marista Kulturpalaco la pro- 
gramon daŭrigis koncerto. Mallaŭ la pesimisma takso de la organizantoj, ĝin spek- 
tis ne nur esperantistoj - male, ili estis sufiĉe malmultaj, ĉar preskaŭ 200 personoj 
aĉetis biletojn kaj ĝuis la prezentojn de “Kujawy” kaj de “Hitano”, kiun helpis per 
kantado en Esperanto junulina kantogrupo el Pelplin. 

Ci-jare en Esperantujo oni diversmaniere festas la centjariĝon de la Universalaj 
Kongresoj. Ci tial la temo de la festprelego de Aleksander Korĵenkov estis Zamen- 

hof kaj Bulonjo. Sekvis samtempe seminario pri kunlaboro de baltlandaj esper- 
antistoj, en kiu krom la jam nomitaj delegaciestroj partoprenis kelkaj regionaj akti- 
vuloj, kaj konversacia rondo, kiun gvidis Irmina Szustak kaj Irek Bobrzak el la 
“Varsovia Vento”. 

La sabatan programon kompletigis la Zamenhofa Bankedo, ĉi-foje en la re- 
storacio “Nart”. Gi finiĝis postnoktomeze. 

La dimanĉa programo estis turisma - Alen Kris, kolumnisto de “La Ondo de 
Esperanto”, gvidis ekskurson tra la banurbo Svetlogorsk. 

Grava estis ne nur la planita programo, sed ankaŭ multaj neformalaj kontaktoj 
kun diplomatoj kaj inter la esperantistoj. Same kiel dum ĉiuj Kaliningradaj esper- 
antistaj renkontiĝoj, regis internacia etoso, ja nur 20% da partoprenantoj (14 el 70) 
estis ruslandanoj. 

(esperanto-rus-informoj) 


NEFORGESEBLA VOJAĜO AL JAPANIO 



Raja Kudrjavceva: Antaŭnelonge ni revenis el mirinda kaj ĝuinda vojaĝo al 
Japanio, kien ni estis invititaj partopreni la 92-an Japanan Esperanto-Kongreson en 
la urbo Jokohamo. Gis nun aperas antaŭ la okuloj bildoj de travivitaj dumkongresaj 
momentoj kaj de vizititaj belegaj lokoj, en la kapoj svarmas ekzotikaj japanaj no- 
moj kaj apartaj vortoj - ja tiom da neforgeseblaj impresoj restis kun ni! Nin impre- 
sis multo: kaj la kongreso mem, tre zorge preparita kaj altnivele okazigita; kaj la 
bela havenurbo Jokohamo, kiu gastigis tiun ĉi aranĝon kaj ankaŭ akceptos la par- 
toprenontojn de la 92-a UK en 2007; kaj la postkongresa kultura programo kun 
vizitoj al multaj vidindaĵoj. 

Viktor Kudrjavcev: Unue mi rakontu pri la kongreso, dum kiu ni havis unikan 
ŝancon komunikiĝi kaj amikiĝi kun multaj japanaj esperantistoj, vidi kia estas la 
japana Esperanto-movado, 
aŭdi kiel japanoj parolas 
Esperante. La kongreso 
okazis dum tri tagoj, la 21- 
23-an de oktobro, kun 
partopreno de 370 
esperantistoj. Sed aliĝintaj 
kaj pagintaj la 

kongreskotizon estis 550. 

Laŭ bona tradicio de japanaj 
esperantistoj, eĉ ne povante 
pro diversaj kialoj ĉeesti la 
kongreson, ili tiel subtenas la 
landan Esperanto-movadon. 

Unue nin impresis 
elektita de la organizantoj tre 
bela kaj taŭga kongresejo - 
impona renesancstila palaco 

en centro de la 
urbo kun granda 
kongreshalo, vasta 
salono por 

libroservo, aparta 
ekspoziciejo, kun 
prelegejoj kaj 
pluraj ĉambroj por 
fakkunvenoj. 

Belegaj vitraloj 
kaj olepentraĵoj 
interne de la 
kongresejo 

plezurigis niajn rigardojn. La konstruaĵo estas registrita kiel unu el gravaj historiaj 
monumentoj de Japanio. Ci tie okazis la Japanai E-Kongresoj jam kvarfoje: en 
1980,1985,1990,2005. 

Alia bona impreso estis la plej vizitata eksponejo, nome la libroservo. Eniri tiun 
trezorejon kaj vidi tiom da titoloj - ĝojigis nin! Ni vidis, kia granda prepara laboro 
estis farita de jokohamaj samideanoj: speciale eldonitaj Kongreslibro, riĉe ilustrita 
“Gvidlibro pri Jokohamo”, mapo de la urbo ktp kaj aranĝitaj interesaj ekspozicioj 
pri la historio kaj nuntempo de la landa E-movado. 

Cio estis bone pripensita: loĝado (en proksime situantaj komfortaj hoteloj), 
manĝado (matenmanĝoj en hoteloj kaj antaŭviditaj lunĉoj por ĉiuj dum la taga 
manĝpaŭzo), ekskursoj, kiujn gvidis Esperanto-ĉiĉeronoj, kaj la programo. Certe, 
atente prizorgitaj praktikaj flankoj ankaŭ sukcesigis la kongreson. 

La programo de la kongreso estis varie planita, tiel, ke ĝi efike uzis la kon- 
grestempon por konatigi kaj proksimigi, informi kaj klerigi, instigi kaj entuzias- 
migi la partoprenantojn. Dum la Solena malfermo la kongresanojn salutis vicurbe- 
stro de Jokohamo. Poste sekvis salutparoloj de la movadgvidantoj kaj de eksterlan- 
daj esperantistoj; okazis sufiĉe lakone prezentita raporto pri E-movado en Japanio 
far la estro de organiza fako de Japana Esperanto-Instituto. Ankaŭ estis anoncitaj 
premiitoj de speciala premio “Osaka” pro aktiva E-agado kaj granda kontribuo al la 
evoluo de Esperanto (la premion ricevis s-ro Yamasaki Seiko) kaj de belarta 
konkurso (s-ino Aida Yayoi). Carme elpaŝis koruso de lernejanoj, kiuj kantis kel- 
kajn kantojn Esperante kaj fme ĉiuj partoprenintoj kunkantis “La Esperon”. 

Aparte kortuŝitaj ni estis pro unuminuta silenta preĝo omaĝe al la forpasintaj 
dum la jaro japanaj esperantistoj. Iom deflankiĝante ĉi tie de la rakonto pri la kon- 
greso, mi devas rimarki, ke danke kaj estime memori pri ĉiuj, kiuj lasis bonan 
spuron en la japana E-movado, kaj ĝenerale atente rilati al la historio - estas unu el 
impresaj ecoj de japana esperantistaro. Dum la sekvaj kongrestagoj ni povis vidi, 
kiel japanaj esperantistoj gardas memoron pri Alphonse Mistler, kiu la unua 
enkondukis Esperanton en Japanion. Dum la pieda ekskurso tra la urbo okazis spe- 
ciala vizito al lia tombo ĉe la tombejo por alilandanoj. Same multloke, en diversaj 
urbaj muzeoj, ni povis vidi librojn kaj fotojn de Vasilij Eroŝenko kaj ofte aŭdi bon- 

vortojn pri li. 

Sed mi revenu al la kongreso. Sub la temo “Rekonu, Esperanto nun!” la kon- 
greso okupiĝis pri diversaj movadaj, lingvaj, klerigaj demandoj; okazis multaj 
prelegoj, oficialaj kunsidoj, fakaj kunvenoj, konversaciaj rondoj, ekzamenoj ktp. 
Estis ankaŭ programeroj, kiuj celis evoluon de novuloj. Ni mem gvidis konver- 
saciajn rondojn por komencantoj kaj devas diri, ke paroligi la alilingvanojn estas 
aparte interesa sperto. 

Ni eksciis, ke jokohamaj esperantistoj atente flegas kontaktojn kun ĝemelaj ur- 
boj de Jokohamo. Krom nia duopo kaj unu samideano el Mongolio, ili invitis 
ankoraŭ tri eksterlandajn esperantistojn, kiuj reprezentis tiujn urbojn: Ŝanhajo 
(Cinio), Odeso (Ukrainio) kaj Konstanco (Rumanio). Ciuj eksterlandanoj faris in- 
teresajn prelegojn. En nia prelego pri la temo “Estonteco komenciĝas hodiaŭ. Ni 
labora kaj espera” ni, laŭ propono de la invitintoj, rakontis pri nia poresperanta 
agado kaj nia revuo “Komencanto”. 

Dum la kongreso okazis ankaŭ kunsido de Landa Kongresa Komitato, dediĉita 
al preparado de UK-92 en Jokohamo en 2007. Konstateblis, ke jam nun japanaj es- 
perantistoj aktive preparas sin al la estonta evento. Oni organizis por ni ŝipekskur- 
son kun vizito al la estonta kongresejo de UK-92 en Jokohamo. Ni povis vidi la be- 
laspektan konstraaĵon en formo de velo kaj konkoj, kiuj estas unikaj simboloj de 
Pacifiko-Jokohamo. Tiu ĉi konstraaĵo estas unu el la plej grandaj kongresejoj en la 
mondo. 

Krom laboraj momentoj dum la kongreso estis ankaŭ la distraj: dum la unua 
vespero okazis amika koncerto, dum kiu tipe japanaj programeroj, kiel kimonoves- 
tiĝo en danca formo kaj japanaj kantoj Esperante prezentitaj, alternis kun elpaŝoj 
de eksterlandaj gastoj, sonis ĉinaj kaj mongolaj kantoj en Esperanto, sekvis gaja 
ukraina popola danco ktp. 

La duan vesperon okupis bankedo en granda ĉina restoracio kun senĉesa vico 
de ekzotikaj pladoj; agrabla nebraa muziko, plenumata per nekonataj muzikiloj, 
inklinis al leĝera interhoma komunikado. Tie, ĝuante senĝenan etoson kaj har- 

moniplenan kunes- 
tadon, ni simple 
forgesis, ke ni estas en 
fremda por ni lando kaj 
sentis sin inter amikoj. 

La kongreso fakte 
diversmaniere imitis 
UK-ojn. Sed ĝi havis 
ankaŭ specifajn 

trajtojn. Ekzemple, 
dum ĝi, diference de 
niaj REU-kongresoj, 
ne okazis longdaŭra 
raport-reelekta parto, 
ĉiuj balotoj estis faritaj 

perrete kaj koresponde jam antaŭ la kongreso kaj en tio partoprenis ĉiuj membroj 
de la landa organizaĵo. Krome, ni alkutimiĝintaj jam al komuna kantado gitara- 
kompane dum niaj E-aranĝoj, sentis mankon de ĝi, ĉar por ni la komuna kantado ja 
estas ankaŭ parto de interkomunikado. 

A1 mi plaĉis, ke dum la solena fermo oni jam kurte raportis pri farito dum la tri 
tagoj, pri elspezitaj por tio monrimedoj kaj ĝenerale oni faris resumojn de la 
okazigitaj aferoj. Plej escepta tamen estis, ke okazis jam prezento de Esperanto- 
gmpo el urbo de sekvontjara japana E-kongreso. Esperantistoj el Okayama elpaŝis 
kun invitparolo kaj plenumis kelkajn kantojn. Krome, inter la kongresdokumentoj 
jam estis eldonita prospekto pri ilia urbo. Fine okazis simbola transdono de la kon- 
gresa standardo, simile al UK-tradicio. 

Post la fino de la kongreso ĉio tre rapide, dum malpli ol unu horo, estis kune 

ordigita, ĉiuj ekspozicioj malmuntitaj, 
multego da libroj pakita ktp, kaj la granda 
teamo, ĉi-foje nur la organizantoj, gaje iris 
por festi la sukceson de la aranĝo en ja- 
panan restoracion. Ankaŭ ni estis 
invititaj... 

Raja Kudrjavceva: La kongreso estis, 
certe, estiminda ekzemplo. Antaŭ kelkaj 
monatoj ni mem kunorganizis ĉi-jaran 
REK-on en nia urbo Jekaterinburg, tial ni 
kun granda intereso partoprenis tiun ĉi 
kongreson kaj atentis multajn ĝiajn 
flankojn. Ne sen bona envio ni konstatis, 
ke eblas kunvenigi tiom da homoj, okazigi 
ĉion en tiom plaĉaj kaj oportunaj kondiĉoj 
kaj fari tiel, ke ĉio funkciis glate, kiel 
bona japana horloĝo. Ni gratulis japanajn 
esperantistojn pro la profesia organizado 
de la aranĝo kaj vere sukcesa, kreiva 
kongreso. Mi multe pensis, kio ebligis tiun 
okidfrapan sukceson de la aranĝo? Kaj mi 
opinias, ke ĉio sukcesis dank’ al organiza unueco, kapablo kunagadi kaj granda en- 
tuziasmo de la japana esperantistaro. Kaj ankoraŭ dank’ al disciplinemo kaj granda 
respondeco de ĉiuj - ni povis vidi ke estis taskigitaj ĉiuj aktivuloj kaj ĉiu tre re- 
spondece plenumis sian taskon. Bona, sekvinda ekzemplo! 

La dumkongresaj impresoj estas nur unu parto de niaj impresoj entute. Alia 
granda parto estas ligita kun la dumsemajna postkongresa restado en Japanio, dum 
kiu ni povis plene ĝui varmecon de internacia amikeco kaj gasti en hejmoj de joko- 
hamaj esperantistoj, kie ni plezure spertis japaneskan vivmanieron. A1 ni plaĉis ja- 
panaj dometoj, kutime ne tre grandaj kaj duetaĝaj, kun malgrandaj japanstilaj ĝar- 
denoj, ofte kun facile moveblaj muroj ene kaj ne tro ŝarĝitaj per mebloj pro bonaj 
dorm- kaj sid-kutimoj. Cio estis nekutime interesa por ni: dormi sur tatamo, manĝi 





per bastonetoj, ktp. La manĝkutimoj ankaŭ plaĉis al mi, ĉar la japanoj manĝas 
multe da fiŝoj, marproduktoj, algoj, legomoj - tre utilaj por la homo. Rizo valoras 
kiel pano. Salon anstataŭas soj-saŭco. Nun preskaŭ ĉie en la mondo estas japanaj 
restoracioj, sed nur en Japanio ni povis ĝui verajn japanajn bongustaĵojn: “sasumi”, 
“susi”, “miso”-supon ktp. 

Kompreneble, ĉi tie eblas ankaŭ aprezi la te-ceremonion. Por ni speciale estis 
organizita vizito al tre bela japanstila ĝardeno “Sankeien”, kie troviĝas la Domo de 
te-ceremonio, konstruita en la deksepa jarcento. Generale por fari la tutan klasikan 
ceremonion oni bezonas kvarhoran tempon, dum kiu oni ĝuas malstreĉan kaj kom- 
fortan etoson de te-kuirarto kaj interkominikado. La ĝardeno mem estas ege bela 
loko, kie regas trankvilo kaj kvieto kaj tempo kvazaŭ haltas. Nekompareblaj 
naturaj pejzaĝoj inklinas al poezio, tial ĉi tie ofte okazas kunvenoj de hajko- 
ŝatantoj. Ni havis plezuron ankaŭ ĉeesti tiun kunvenon, aŭdi hajkojn de la japanaj 
verkistoj kaj eĉ elpaŝi kun propraj hajko-provoj (tiu programero estis antaŭplanita 
kaj ni povis 
prepariĝi). Fine 
de la vespero oni 
donacis al ni por 
la memoro 

belajn orkolorajn 
ventumilojn kun 
surskribitaj per 
hieroglifoj 
tekstoj de niaj 
hajkoj. 

Kun plezuro 
ni povis vidi, ke 
en la modema 
kaj rapide 

progresanta 

Japanio tamen estas tio, kio restas sama, kiel antaŭ centoj da jaroj - tio estas la 
nacia kulturo kaj la zorge konservataj popolaj tradicioj. Tio estas belegaj malnovaj 
temploj, kiuj ankaŭ montras antikvan ĉarmecon de Japanlando. Min tre impresis 
speciale organizita tuttaga ekskurso al urbo Kamakura, iama antikva ĉefurbo de Ja- 
panio. Kamakura famas pro siaj belegaj temploj kaj estas perlo de malnovstila ja- 
pana arkitekturo kun harmonia kombino de diversgrandaj pagodoj kun tegolaj teg- 
mentoj, fleksitaj al ĉielo ĉe anguloj, de diversformaj pordegoj kaj multaj transiroj. 
Ciujn tiujn grandiozajn kaj majestajn templojn ne eblas priskribi kaj voki per tio la 
samajn sentojn, kiujn ili vokas en realo, necesas simple vidi tion. En la korto de 
unu el sanktejoj altiĝas granda bronza statuo de Budho. Gi estis iam origine lokita 
en la interno de la templo, sed la templo detmiĝis pro granda cunamo, postlasinte 
nur la grandegan Budhon, kiu impresas forte kaj neordinare. 

Ni vizitis ankaŭ interesegan, historiplenan urbeton Odavara. La plej rimarkinda 
loko ĉi tie estas Palaco-fortikaĵo, loko, kiu memoras kiel ĉi tie loĝis kelkaj dinastioj 

de japanaj kavaliroj - samuraoj. Nun ĉi tie estas muzeo kun multaj eksponaĵoj de 
tiu tempo. Oni povas eĉ surkapigi unu el mirindaĵoj de la ekspozicio - kapvestaĵon 
de samuraoj, kaj tio plene translokigas onin en tiun malproksiman epokon. 

Sed el ĉiuj mirindaĵoj plej elstaras naturaj belaĵoj. Admirindaj japanaj ĝardenoj 
kaj parkoj kun lagetoj kaj riveretoj, kun aĵuraj fontetoj, kun simpatiaj laŭboj, pa- 
vilonoj kaj terasoj, estas tre allogaj lokoj. Oni povas dum horoj vagi ĉi tie, kun- 
fandiĝante anime kun la naturo. Kaj ĝuste ĉi tie oni trasentas kaj komprenas la 
spiriton de tiu ĉi lando, kiu estas unuiĝo de antikveco, naturo kaj vere modernaj 
teknologioj. Mi pensis ankaŭ, ke verŝajne japanoj povas trovi tiun bezonatan ek- 
vilibron inter la moderna vivo kun ĉiuj komfortebloj kaj samtempe tre streĉa kaj 
stresa por homo, kaj vivo malrapida, kontempla, en unueco kun naturo - eble en tio 
kuŝas unu el sekretoj de plej longa averaĝa vivodaŭro de la japanoj. Mi povus 
ankoraŭ multon rakonti pri pluiraj 
vizititaj lokoj kaj vidindajhoj kiel 
historia muzeo Edo-Tokio, muzeo de 
originala luktarto sumoo ktp, sed mi 
tamen devas halti ĉi tie, ĉar nia 
rakonto jam iĝis sufiĉe longa kaj 
multseria. 

Viktor Kudrjavcev: Nur kelkajn 
vortojn mi volus aldoni pri Japana 
Esperanto-Domo, kiun ni vizitis en 
Tokio. Gi estas kvinetaĝa (!) 
konstruaĵo, sidejo de Japana 
Esperanto-Instituto kaj enhavas: 
oficejon kun komputiloj kaj 
oficaparataro, libroservon, salonojn 
por kunsidoj kaj kursoj, bibliotekon, 
arkivon kun multaj raraj libroj kaj 
revuoj. (Kaj tiu kvinetaĝa konstruaĵo 
estas propraĵo de Japana E-Instituto!) 

Estis tre agrable vidi sur la breto de 
periodaĵoj ankaŭ “Komencanton”, 
zorge binditan ekde la unua numero de 1998. La direktoro de JED s-ro Isino Yosio 
afable konatigis nin kun la strukturo de la Domo, regalis per teo kaj petis skribi 
kelkajn vortojn en la libron de eksterlandaj gastoj. 

Sed la plej elstara nia impreso restas la grandanimeco kaj gastameco de japanaj 
esperantistoj, kiuj tre varme akceptis nin, afable gastigis, akompanis, konatigis nin 
kun sia lando kaj kulturo! Ni povas nur fini per la vortoj: ne preterlasu la bonan 
okazon viziti tiu ĉi mirindan landon, nepre partoprenu en la 92-a Universala Kon- 
greso en Jokohamo en 2007 kaj ĉion vidu propraokule! 

Raja kaj Viktor Kudrjavcev (Jekaterinburg) 

EKONOMIKA ANALIZO MALKONSILAS LA ANGLAN 

Profesoro de la Geneva Universitato kaj specialisto pri lingvoekonomiko Fran- 
(jois Grin publikigis ampleksan dosieron kun analizo de la lingvopolitiko de Eŭ- 
ropa Unio. La studon eldonis la Alta Konsilio pri Taksado de la Lernejo, franca 
publika organizaĵo aŭtonoma. La dosieron eblas elŝuti ĉe la adreso 
<http://cisad.adc.education.fr/hcee/documents/rapport_Grin.pdf>. 

La informo starigas la demandon, kiu estus la optimuma elekto pri la laborling- 
voj en Eŭropa Unio. Por tion fari, ĝi studas la nunan situacion kaj konkludas, ke la 
enspezoj, kiujn Britio ricevas de la superregado de la angla en la mondo, kaj ankaŭ 
en Eŭropa Unio, estas po 17-18 miliardoj da eŭroj jare, t.e. 1% de ĝia malneta 
nacia produkto. Tiun kvanton ĝi ricevas el la vendado de libroj kaj aliaj varoj ligi- 
taj al la angla lingvo kaj el la 700 000 homoj ĉiujare vizitantaj Anglion por lerni la 
lingvon, krome ankaŭ el la ŝparoj devenantaj de la neglektado de la fremdlingva 
instmado en la britaj lernejoj. Ne temas pri la tuto de la ekonomiaj transpagoj al la 
Unuiĝinta Reĝlando pro lingvaj kaŭzoj, sed pri 75 % el ili, kion la aŭtoro taksas 
kiel frukton de la hegemonio de la angla kaj ne nur de la demografia pezo de la 
lingvo mem. E1 tio rezultas, ke ĉiu el el 280 milionoj da ne-anglalingvanoj de la 
Unio jare subvencias per 65 eŭroj la britan ekonomion. 

Kvankam tiuj nombroj estis publikaj inter specialistoj, mankis analizo, ĉu tiuj 
kostoj estus pli malaltaj, se oni elektus aliajn solvojn, kiel tiujn, kiujn la laboraĵo 
formulas. Per la plilarĝigo de la Komunumo al 25 landoj en la pasinta jaro, la ofi- 
cialaj lingvoj leviĝis de 11 al 20, kaj fariĝis 21 per laĵusa akcepto de la irlanda. Tio 
starigas dubojn pri la egaleca politiko inter la ŝtataj lingvoj de Eŭropa Unio, estab- 
lita en la tempo de ĝia fondo, kiam ili estis nur kvar, kaj pensigas pri sistemo kun 
unu aŭ kun malgranda grupo de laborlingvoj, kiu iom post iom ŝajne sin tradas. 

La svisa ekonomikisto proponas komparon inter tri eblaj scenaroj: la angla kiel 
sola lingvo, trilingveco angla-germana-franca kaj la elekto de Esperanto kiel in- 
terna laborlingvo en la uniaj organoj. La unua scenaro pligrandigus la ekonomiajn 
transpagojn al la anglosaksaj landoj. Male, la studaĵo konkludas, ke la trilingva 
scenaro havas koston similan al la unua, sed kun pli granda egaleco. Tamen ĝi kon- 
sideras, ke tia solvo lamas pro “ioma malstabileco” kaj postulas konsiderindan 
kvanton da rimedoj por efektivigi ĝin. La tria scenaro, Esperanto kiel sola interna 
laborlingvo, aperas, kun granda diferenco, kiel la plej malmultekosta kaj egaleca. 
La ŝparojn oni sukcesus per du vojoj. Unuflanke, la simpleco de Esperanto perme- 
sus malpli investi en la instraadon de fremdaj lingvoj - kvankam la studo antaŭvi- 
das la lernadon de dua fremda lingvo en la lernejoj de ĉiuj membroŝtatoj, kaj, de 
alia flanko, ĉar ĝi estas nenies lingvo, la varojn kaj servojn ligitajn al ĝia instruado 
oni povus egale produkti en ĉiuj landoj, kio kreus valoron en ĉiuj. 

Profesoro Grin mallonge analizas ankaŭ la realigeblon de ĉi tiu tria scenaro, 
kiun li konsideras “neefektivegebla en mallonga tempo”, sed ebla en la daŭro de 
unu generacio. “85% de la loĝantaro de la 25 eŭropaj ŝtatoj havas pri tio rektan kaj 
evidentan intereson, sendepende de la kulturaj kaj politikaj riskoj kuntrenataj de la 
lingva hegemonio”, li asertas. 

Hector Alos i Font, Kataluna Esperanto-Asocio 

REU KAJ REJM UNUIGIS LA MEMBRAROJN 

La komitato de Rusia Esperantista Junulara Movado kaj la Estraro de Rusia Es- 
perantista Unio interkonsentis ekde la novembro 2005 unuigi siajn membrarojn. 
Ciuj ĉi-jaraj membroj de REJM, kiuj ne estas samtempe REU-membroj, ricevos la 
membrokartojn de REU por 2005. Kaj ekde la 1-a de januaro de 2006 ĉiuj mem- 
broj de REU, kiuj aĝas malpli ol 31 jarojn, estos aŭtomate konsiderataj membroj de 
REJM. Por efektivigi tion, REJM jure iĝos junulara sekcio de REU, laŭ la sama 
modelo kiel TEJO estas junulara sekcio de UEA. Sed praktike REJM restas mem- 
stara organizo, kun propra statuto kaj apartaj financoj. Gian komitaton elektos nur 
la membroj de REJM, kaj tiu komitato portos la plenan respondecon pri la agado 
de la organizo. La REU-Estraro garantiis plenan respekton al tiu memstareco. La 
Estraro de REU alvokas al ĉiuj siaj membroj helpi reaktivigi Rusian Esperantistan 
Junularan Movadon. 

La Estraro de REU kaj la komitato de REJM 

MALFERMA TAGO OMAĜIS OFICEJAN JUBILEON 

La Malferma Tago de la Centra Oficejo de UEA la 26-an de novembro omaĝis la 
50-an datrevenon de la translokiĝo de la sidejo de UEA al Roterdamo. Ekde novem- 
bro 1955 CO troviĝas en la nederlanda metropolo, kies animon “ornamas filozofia 
saĝo, aŭdaca praktikemo kaj senfina kuraĝo”, kiel Ivo Lapenna skribis en la revuo 
“Esperanto” anoncante la ekfunkcion de la asocia centro en la nova loko. Malgraŭ la 
malfavoraj veteraj kondiĉoj la Malferma Tago havis cent vizitantojn el 12 landoj. 

Kun la unua, Geneva, epoko de la sidejo la publiko konatiĝis per la prelego de 
historiisto Ziko Sikosek pri la tiama direktoro Hans Jakob. Poste Johano Rapley, la 
lasta gvidanto de la oficejo en la apud-Londona vilaĝo Heronsgate, prilumis tiun 
mezan periodon de la CO. En formo de intervjuo, kiun gvidis Sikosek, prezentis 
siajn rememorojn Glauco Pompilio, iama KKS, kiu komencis sian oficistan servon 
en la unua, luita domo de UEA en Roterdamo, kaj Victor Sadler, kiu laboris en la 
nuna domo du jardekojn kiel redaktoro, oficeja direktoro kaj ĝenerala direktoro. 

La ĉefgasto estis la Prezidanto de UEA, Renato Corsetti, kiu vigle diskutis kun 
aŭskultantoj pri la taskoj kaj defioj, kiujn aktuale frontas UEA. Novaĵo en la pro- 
gramo estis la ludo-tago de Nederlanda Esperanto-Junularo, kiu ebligis pasigi tem- 
pon per diversaj tabloludoj. La tago estis sukcesa por la Libroservo de UEA, kiu 
vendis librojn kaj aliajn varojn por 2522 eŭroj. Denove la plej furora verko estis 
“Vojaĝo en Esperanto-lando” de Boris Kolker, kiun akiris 10 vizitantoj. Gin sek- 
vis, kun po 9 ekzempleroj, la plej novaj eldonaĵoj de UEA, lanĉitaj en tiu ĉi Mal- 
ferma Tago: “Etimologia vortaro de la propraj nomoj” de Andre Cherpillod kaj 
“Lumo, mallumo kaj kelkaj memoroj”, libreto kun la prelego de Maijorie Boulton 

en la Malferma Tago en novembro 2004. En 6 ekz. vendiĝis la utopia novelo 
“Klaŭstralio” de Istvan Bejczy, kies tradukinto Istvan Ertl mem prezentis la libron. 
De “Taglibro de mia frato” (C.Pressburger), “Historio de Esperanto” 
(A.Korĵenkov) kaj “La unufoja lando” (T.Venclova) estis venditaj po 5 ekz. 

Dum la tuta Malferma Tago laboris kun siaj kameraoj Petro Balaz kaj Fran- 
cisco Veuthey, kiuj registris scenojn de la tago por dokumenta filmo. La filmo 
prezentos ankaŭ la vivon de la Centra Oficejo. Oni antaŭvidas lanĉi ĝin en aprilo. 

(Gazetaraj Komunikoj de UEA, ĴVs 219) 

UEA KAJ ILEI REPREZENTIĜIS 
EN LA ĜENERALA KONFERENCO DE UNESKO 

La akcepto de tri gravaj norm-donaj dokumentoj kaj la reelekto de Koichiro 
Matsuura kiel Generala Direktoro markis la 33-an Generalan Konferencon de Une- 
sko, kiu kunvenis en Parizo de la 3-a ĝis la 21-a de oktobro. Por la Esperanto- 
movado la plej interesa el la akceptitaj dokumentoj estas la Konvencio pri la Pro- 
tektado kaj Antaŭenigo de la Diverseco de Kulturaj Esprimoj, en kiu Unesko de- 
nove rememorigas pri la lingva diverseco kiel fundamenta elemento de kultura di- 
verseco. La du aliaj novaj dokumentoj estas la Internacia Konvencio kontraŭ 
Drogoj en Sporto kaj la Universala Deklaro pri Bioetiko kaj Homaj Rajtoj. En la 
programo de la Konferenco estis ankaŭ festo por omaĝi la 60-jariĝon de Unesko. 

UEA kaj ILEI, kiuj estas en operaciaj rilatoj kun Unesko, estis invititaj al la 
Konferenco kiel observantoj. Reprezentiĝis entute 57 el ĉ. 350 neregistaraj organi- 
zaĵoj kun operacia statuso ĉe Unesko. Kiel delegitoj de UEA ĉeestis Renee Triolle 
kaj Barbara Despiney, dum Jean-Pierre Boulet, Monique Arnaud kaj Francois Lo 
Jacomo reprezentis ILEI. La esperantistaj delegitoj partoprenis ankaŭ en la 
ekspozicio pri la Unesko-programo “Edukado por ĉiuj”. Same kiel kelkdeko da 
landaj kaj NRO-aj delegitoj, R.Triolle nome de UEA kaj F.Lo Jacomo nome de 
ILEI prezentis en du-minutaj filmetoj, kiel la du Esperanto-organizaĵoj kontribuas 
al tiu ĉefa programo de Unesko. La filmoj estis senĉese montrataj en la halo de la 
Unesko-domo, kie okazis la ekspozicio. 

(Gazetaraj komunikoj de UEA, JVs 218) 

NOVA MEMBROKARTO DE UEA ENKONDUKITA 

La Centra Oficejo de UEA komencis liveri al la novaj membroj de la Asocio 
novstilan membrokarton. Temas pri kreditkartformata, plastumita kaj kolora karto, 
kies dezajno estas inspirita de la interreta hejmpaĝo de UEA. La unuan ekzem- 
pleron de la karto Generala direktoro Osmo Buller transdonis al la Prezidanto Re- 
nato Corsetti dum sia laborvizito al Florenco la 18-an de novembro. Krom la novaj 
membroj de UEA, la novstilan karton ricevos inter la unuaj ankaŭ la komitatanoj 
de UEA kaj TEJO kaj la membroj de Societo Zamenhof. 

(Gazetaraj Komunikoj de UEA, ĴV» 219) 


Demando. 

“Cu donas al ni membriĝo en REU iun rabaton por partopreni UK-on?” (Vladi- 

mir Sudakov, Primorskij reg.) 

Respondo. 

Membroj de REU aŭtomate iĝas aligitaj membroj de Universala Esperanto- 
Asocio, ĉar REU pagas kontraŭ siaj membroj koncernan kotizon al UEA. Tion 
konfirmas membromarkoj de UEA, kiun ricevas ĉiu REU-ano. Krom morala 
stimulo, kiu permesas senti sin reala partoprenanto de la plej granda intemacia es- 
perantista organizo en la mondo, la aligitaj membroj rajtas plene uzi informan kaj 
konsultan servon de Delegita Reto de UEA, de Centra Oficejo kaj aliaj instancoj de 
UEA. lli tamen ne partoprenas en balotado por elekto de la Komitato, ne havas ra- 
jton je rabatoj dum Universalaj Kongresoj. Por tio ĉi necesas esti Individua Mem- 
bro de UEA, paginte koncernan kotizon al Peranto de UEA. Por 2006 individua 
kotizo en la kategorio “Membro kun Jarlibro” estas 11 eŭroj, en la kategorio 
“Membro-Abonanto” (kun la revuo “Esperanto”) - 28 eŭroj. 

Mikaelo Ĉertilov, Peranto de UEA en Rusio 
p/k21, 143006Moskva-Odincovo-6; tel. +7-916-2019437 
retadreso <mikaelo@km.ru>; ICQ#70039518 

NOVAJ REU-ALIĜOJ POR 2005 

INDIVIDUAJ MEMBROJ 

Andrejsons Sergej (Sankt-Peterburg), Burkina Oksana (Sankt-Peterburg), Dronova 
Viktorija (Volgograd), Grankina Nadeĵda (Soĉi), Grankina Polina (Soĉi), 
Grigorenko Jekaterina (Volgograd), Hlizov Konstantin (Krasnojarsk-lrkutsk), 
Ivanov Vjaĉeslav (Sankt-Peterburg), Kadar Aleks (Francio), Kapitonova 
Jekaterina (Ĉeboksari), Karamalikova Nadeĵda (Ĉeboksari), Kikavec Jaroslav 
(Tverj), Koltunov Valerij (Sankt-Peterburg), Kozlov Aleksej (Niĵnij Novgorod), 
Krasnokutskij Anatolij (Volgograd), Maciboruk Anna (Krasnojarsk), Maslova 
Jelena (Dimitrovgrad), Penjkov Andrej (Moskvo), Sidorova Valentina (Francio), 
Tonkova Eleonora (Moskvo), Vihrov Konstantin (Ĉeboksari) 

NOVAJ REU-ALIĜOJ POR 2006 

ALIĜINTAJ KOLEKTIVOJ 

Moskva EK MASI (11 membroj): Elit Ivan, Gonĉarova Irina, Gergeŝan Roman, 
Grustnev Kirill, Ljubuŝina Jekaterina, Mitrakova Marija, Nikonov Dmitrij, Pen- 
jkov Andrej, Penjkova Jidija, Volkova Jekaterina, Zarubinci Julja 

Tihvina EK (12 aligitaj membroj): Baraŝkov Vasilij, Belova Tatjana, Bistrova 
Margarita, Denisova O., Kaĉalova Zoja, Kirjakov Anton, Koroteckij Aleksandr, 
Kurma A., Rajskaja Natalja, Tihomirova Oljga, Vlasova Vera, Zdrogova N. 

INDIVIDUAJ MEMBROJ 

Bozin Sergej (Krasnojarsk), Bronŝtejn Mikaelo (Tihvin), Ĉupin Bronislav (Iĵevsk), 
Gorŝkov Milmil (Niĵegoroda reg.), Ĥmelj Gennadij (Noriljsk), Kandalinskij Viktor 
(Tihvin), Kikavec Jaroslav (Tverj), Kivajev Jurij (Marij El), Konjaŝova Svetlana 
(Habarovska reg.), Kuljkov Jevgenij (Vladimir), Kuznecov Aleksej (Kostroma), 

Loskutova Tatjana (Ivanovo), Lukjanov Vladimir (Kurska reg.), Neĉajev Nikolaj 
(Irkutsk), Obrazcov Konstantin (Tomsk), Osokin Aleksandr (Sankt-Peterburg), Ro- 
ĵdestvenskij Vjaĉeslav (Ĉeljabinsk), Sibirceva Valentina (Lipecka reg.), Sudakov 
Vladimir (Primorskij reg.), Terentjeva Galina (Ĉeljabinsk), Tonkova Eleonora 
(Moskvo), Zueva Nina (Jelec) 

1 AMILIAJ MEMBROJ 

Loskutova Maja (Ivanovo), Terentjev Nikolaj (Ĉeljabinsk), Zuev Vladimir (Jelec) 

Ĉe la adreso <http://reu.ru/dok/index.php? dok=membrolisto> ĉiam eblas vidi ak- 
tualan liston de la membroj. 

KOTIZOJ DE REU POR 2006 

Individua kotizo - 80 mbloj (por ekstermsiaj loĝantoj - 8 eŭroj), inkluzivas la 
membrokarton, Jarlibron kaj/aŭ Manlibron de REU, REU-bultenon kaj aliajn 
informojn de REU, voĉdonrajton en REU-Konferenco, rabatojn ĉe uzo de 
REU-servoj kaj en E-aranĝoj. 

Dumviva kotizo - 2000 mb. (por ekstermsiaj loĝantoj - 200 eŭroj) - ĉio la sama 
dum la tuta vivo. 

Familia kotizo - 30 mb. (la membrokarto, voĉdonrajto en REU-Konferenco, raba- 
toj ĉe uzo de REU-servoj kaj en E-aranĝoj). 

Rabatita individua kotizo - nelaborantaj gejunuloj kun la aĝo malpli ol 26 jaroj 
pagas 50% de la kotizo. 

Kolektiva kotizo - 30 mb. por ĉiu aligita membro (la aliĝintaj kolektivoj pagas 
minimume por 5 aligitaj membroj), inkluzivas po 1 ekzemplero de REGo kaj 
Jarlibro de REU por ĉiu komenciĝinta deko de la aligitaj membroj, aliajn in- 
formojn de REU por la kolektivo; la membrokartojn, voĉdonrajtojn en REU- 
Konferenco, rabatojn ĉe uzo de REU-servoj kaj en E-aranĝoj por la aligitaj 
membroj. 

Aliĝkotizo - 160 rub., unufoje pagata de nova aliĝinta kolektivo. La jamaj aliĝintaj 
kolektivoj ne pagas ĝin. La nova kolektivo iĝas regiona organizaĵo de REU kaj 
laŭpete ricevas dokumenton pri tio. Se la organizaĵo ne pagas kotizojn por aligi- 
taj membroj dum du sinsekvaj jaroj, ĝi estas konsiderata likvidiĝinta kaj poste 
devus denove aliĝi. 

Rabatita abono de REGo - 120 rub. (ekster Rusio - 15 eŭroj), por ĉiuj membroj, 
escepte de la aligitaj kaj familiaj. La dumvivaj membroj, kiuj pagis sian kotizon 
en 2001-2003, plu ricevados REGon sen aldona pago. 

Membroj de REU aŭtomate iĝas aligitaj membroj de Universala Esperanto-Asocio. 

Aliĝilon kaj (poŝtmandate) rublajn kotizojn sendu al: l lep i njioBV Mnxanjiy Koh- 
CTaHTHHOBHHy, a /h 21, OflHHiiOBO-6, 143006 MocKOBCKan oSjiacTb. La eŭraj 
kotizoj pagendas al la konto reua-p ĉe UEA. (Pri pliaj pagmanieroj informiĝu ĉe 
Mikaelo Certilov rete <kasisto@reu.ra>, telefone +7-916-2019437 aŭ poŝte laŭ la 
supre indikita adreso). 

ESPERANTO-SEKCIO EN ŜUMERLJA 

Ci-jare en Sumerlja denove okazas E-kurso, kiun salajrate gvidas Nataŝa 
Grigorjevskaja. La kurso estas porlernejana kaj okazas en la urba palaco de infana 
kreado. Partoprenas 11 personoj, ĉefe knabinoj. La ĉi-jara gmpo montriĝas multe 
pli esperantema ol la pasintjara, la unua. Jam ili komencas “klubiĝi” kaj identigi 
sin esperantistoj. Kiel la unua komuna agado estis la partopreno en la okazigo de 
“Karavano” (prezenta programo de Lingva Festivalo) en Sumerlja. llin eĉ aparte 
menciis la loka televido, kiu raportis pri la LF-prezento en Sumerlja. lli propraini- 
ciate ankaŭ partoprenis en urba danckonkurso kiel teamo “Esperanto”. lun el la su- 
praj lokoj ili ne prenis, sed montris sin entuziasma, amikeca kaj kreema teamo. 

(esperanto-rus-informoj) 

KONGRESA TEMO EN FLORENCO 

La temo de la 91-a Universala Kongreso de Esperanto en Florenco en 2006 es- 
tas “Lingvoj, kulturoj kaj edukado al daŭrigebla evoluo”. Pri la temo decidis la 
Estraro de UEA, kiu invitis kiel reĝisoron de ĝia traktado en la UK la ĉilian komi- 
tatanon de UEA Jose Antonio Vergara. La traktadon de la temo partoprenos la 
eminenta lingvopolitika fakido Franfois Grin, profesoro pri ekonomiko en la Uni- 
versitato de Genevo, kiu festparolos en la kongresa inaŭguro. La temreĝisoro s-ro 
Vergara <jovergaola@surnet.cl> volonte akceptas proponojn pri aliaj kontribuoj 
kaj ideojn pri la temtraktado. Ciuj estas petataj kunlabori kaj kundiskuti pri la temo 
jam antaŭ la UK. Por komenca informiĝo UEA rekomendas “Raporton pri Homara 
Evoluo” de la Evoluprogramo de Unuiĝintaj Nacioj, kiu estas trovebla en pluraj 
lingvoj ĉe <http://hdr.undp.org/reports/globaF2004/>. E-traduko jam estas legebla 
ĉe <www.tejo.org/uea/traduko_el_HDR_2004>. 

(Gazetaraj komunikoj de UEA, K» 218) 

LETERO EL KABULO 

Saluton al ĉiuj tre estimataj samideanoj! 

Skribas al vi sincera esperantisto via Saidnabi. Samkiel vi, mi havas koran sen- 
ton disvastigi Esperanton. Laŭ miaj ebloj de lingvoposedo kaj bonŝance laŭ deziro 
de KAEM (Komisiono pri Azia E-Movado de UEA) kaj ĝiaj estraranoj, estimataj 
Hori Yasuo kaj Fukuda Tosihiro, kaj certe kun kontribuo de UEA-Prezidanto, es- 
timata Renato Corsetti, mi venis al Kabulo, por instrui verdan ideon al afganaj 
KAAdEM-anoj en Kabula Universitato. (KAAdEM estas la nomo de la esperanti- 
sta kaj Esperanto-simpatianta gmpo en Kabulo.) Estis granda honoro por mi, kaj 
mi ne laste dankas ĉiujn kontribuantojn kaj devas rimarki, ke la sperto, kiun nun mi 
havas, estas atingita dank’ al UEA kaj TEJO, ĉar per ilia subvenciado mi povis par- 
topreni en IJK-60 en Rusio, kiu multon donis al mi. 

Do, komence enskribiĝis pli ol 150 lernantoj, sed pro tempo-manko je ilia 
flanko povis partopreni nur iom pli ol duono. Vere, estis planita, ke mi instruos al 
KAAdEM-anoj dum 2 monatoj, sed bedaŭrinde pro internaj kialoj de KAAdEM- 
anoj mi ne povis plu resti post unu monato, tamen estis diskutitaj programoj, laŭ 
kiuj plej verŝajne ili denove invitos min aŭ iun alian instmonton denove al Kabulo. 

Kvankam la nuna stato estas danĝera, sed sciinte, supozinte tion, kio min aten- 
dos en Afganujo, mi tamen atingis Kabulon. Do, mi ne volas skribi pri vizaĝo de la 
urbo kaj kondiĉoj. lnteralie nur kelkajn fojojn mi vizitis la urbon (la universitato 
situas sude de Kabulo), ĉar estas danĝere por fremduloj esti en la urbo sole sen iu 
amiko; kaj samtempe ĉiuj povas imagi, kiel aspektas la lando/urbo kaj kia povas 
esti la sanprotekta stato, do miaj impresoj estas tute malĝojigaj. 

Do, loĝĉambron kun nutromono prezentis estimata D-rino Husnbanu Gazanfar, 
kiu estas dekano de la lingva kaj literatura fakultato de la Kabula Universitato; aliaj 
elspezoj, kiujn mi faris, estis kompensitaj de KAEM. Estis organizitaj 4 posttag- 
mezaj senpaŭzaj kursoj, kiuj unue estis distribuitaj inter la 1-a horo ptm ĝis la 5-a 
horo ptm; sed poste pro Ramadano estis iom ŝanĝitaj la tempoj laŭ ordono de la 
Universitata Rektoro. Ci tie oni ferias vendrede kaj spite tion mi ankaŭ ĉi-tage in- 
strais al kelkaj dezirantoj en gastodomo, kie mi restis - al tinj, kiuj plu interesiĝis 
pri la lingvo de Paco. Ĉiuj bezonas pacon, sed ĉi 
lando ege bezonas ĝin. Spite la malfacilaĵojn mi in- 
strais sincere kaj sindone en ĉi grava Esperanta 
vivperiodo mia kaj multe klopodis fari por pravi al 
mia koro, ke ĉi paĝo de mia sorto ne estas hazarda. 

Ankaŭ dum matenoj mi okupiĝis pri instraado. In- 
strainte al novaj dezirantoj, kiuj ne povis partopreni 
en la pasintaj lecionoj, mi distribuis ilin al la diver- 
saj grapoj laŭ ilia nivelo kaj samtempe kore mi instruis al la estimata doktorino. 

Do, ĉu estis fraktodona mia instraado aŭ ne? Tempo montros, ĉar gelernantoj 
bezonas tempon por utiligado de la ricevitaj informoj, kaj samtempe mi volas ri- 
marki, ke fascine belegis studentinoj en miaj kursoj. En la fino de la kurso mi 
skribis en la tabulo multajn retadresojn, kaj mi petas ĉiujn, kiuj ricevos mesaĝojn 
de KAAdEM-anoj: bonvolu korespondi kun ili. Libro- kaj vortaro-bezono estas 
grandegaj. Alvoko al ĉiuj: Estigu Esperanton en Afganujo per via helpo! 

Saidnabi Saidilhomzoda, vicprezidanto de la Taĝika Esperanto-Asocio 

Kabul, Afganujo, 12.10.2005 

INFANA KONGRESETO EN 2006 

En kiu lando naskiĝis Pinokjo, la infano el ligno sed kun koro de infano, kiu 
ĝojigas ĉiuaĝajn infanojn tra la mondo? En Italujo, kompreneble. Kaj kie en Ita- 
lujo? Apud la loko de la ĉi-jara Internacia Infana Kongreseto, kiu okazos en Prato, 
20 kilometrojn de Florenco, la urbo de la Universala Kongreso de Esperanto, oka- 
zonta en Florenco de la 29-a de julio ĝis la 5-a de aŭgusto 2006. La IIK okazos en 
aparta gastejo por skoltoj, vagantoj ktp, en parko en Prato, kaj oni antaŭvidas 
ekskursojn al la apuda Kolodi (Collodi), la naskiĝ-vilaĝo de la aŭtoro de Pinokjo, 


- Kara najbaro, ĉu vi uzos 
hodiaŭ vian elektroborilon? 

- Jes, nepre, mi bezonos ĝin 
dum la tuta tago! 

- Bonege, do ĉu vi povas 
prantedoni por hodiaŭ la 
fiŝkaptilon? 

kie estas amuz-parko por infanoj. Petu informojn ĉe 
<uk2006. informoj@esperanto.it> aŭ rekte ĉe la ĉeforganizanto de la IIK: Leonardo 
Pampaloni, <pampal@freemail.it>. Pliaj informoj pri la UK ĉe: 
<www.ukflorenco2006.it> aŭ <uk2006.informoj@esperanto.it>. (Informitale) 

72-A IKBE EN FLORENCO 

Intemacia Kongreso de Blindaj Esperantistoj 
La 72-a Intemacia Kongreso de Blindaj Esperantistoj okazos en Florenco 
(Italio) de la 29-a de julio ĝis la 5-a de aŭgusto 2006 en la kadro de la 91-a Univer- 
sala Kongreso de Esperanto. Ciuj kongreslaboroj okazos ĉe “Centro Congressi” 
(adreso: piazza Adua 1, Firenze), kiu estos ankaŭ sidejo de la UK: ambaŭ aranĝoj 
konsistigos unuecan programon kaj estos malfermitaj kaj al blinduloj kaj al vidan- 
toj. Anoj de IKBE loĝos kune en du hoteloj, situantaj en du etaĝoj de sama kon- 
struaĵo, kiu troviĝas en la urbocentro je malmultaj metroj de la kongresejo kaj de la 
fervoja stacidomo. La aliĝkotizoj, por persono dum semajno, estas: en unulita 
ĉambro 440 eŭroj, en didita ĉambro 320 eŭroj, en kvarlita ĉambro 160 eŭroj por 
okcidenteŭropaj, nordamerikaj, japanaj kaj aŭstraliaj kongresanoj, 80 eŭroj por la 
ceteraj landoj. Tiuj kotizoj validas por la blinduloj kaj respektivaj (po unu) akom- 
panantoj. Oni povas antaŭanonci sian aliĝon perpoŝte al: Daniela Bottegoni, via 
Rismondo 1, 1-60123 Ancona, ltalio; tel. +39-07131602, <aldograssinil@tin.it>. 
Por pagoj oni povas uzi la konton “IABE-X” ĉe UEA, titolitan al: “Itala Asocio de 
Blindaj Esperantistoj”. Pliaj informoj pri la 72-a IKBE: 
<http://www.ukflorenco2006.it/unikodo/til_ar/libe/>. (Informitale) 

SAMARKANDANOJ MONTOPINTAS EN JAPANIO 

En aŭgusto 2005 samarkandaj esperantistoj Anatoli Ionesov kaj Holikberdi 
Kozimov (reprezentantoj de la Internacia Muzeo de Paco kaj Solidaro en Samar- 
kando, Uzbekio) akompane de japanaj pacamikoj Mitsuru Ohba (el Yokosuka) kaj 
Naohisa Takayama (el Tokio) sukcese atingis la montpinton de Fuji-san. Tie ili 
flirtigis E-flagetojn, donacitajn de Japana Esperanto-Instituto, kaj la naciajn flagojn 
de Japanio kaj Uzbekio. 

La montgrimpado 

komenciĝis je noktomezo 
la 16-an de aŭgusto kaj 
frumatene la 17-an de 
aŭgusto la kvaropo jam 
estis sur la montopinto de 
Fuji (3776 m). “Regu 
Paco sur la Tero” - tiu ĉi 
alvoko eksonis ankaŭ 
esperantlingve desur la 
plej alta japana monto... 

Anatoli Ionesov 
(Uzbekio) 

44444444444444444444444 ku/tura revuo 

DVD EN ESPERANTO ESTAS MENDEBLA 

La DVD kun sonigita en Esperanto sovetia filmo “Kin-Dza-Dza!” finfine rice- 
vis decan koloran kovrilon kaj ekde nun estas 
mendebla. La fdmo enhavas elekteblajn 
sontrakojn kun Esperanta sinkrona traduko aŭ la 
originala rusa. Oni povas elekti rigardi la fdmon 
kun E-aj aŭ rusaj subtitoloj aŭ sen ajna el ili. 

Tio permesas uzi la fdmon por plej diversaj 
celoj, kvankam la ĉefa estas lingvopraktiko en 
Esperanto. La fdmon jam prove vidis kelkaj 
personoj, ili konfirmis, ke por tiu celo la E-a 
sonigo plene taŭgas. 

La kosto de unu DVD estas 120 rub. (ekde 3 
ekz. - po 100 rub.). Versio en la formato 
MPEG4 (nur E-a sono kaj subtitoloj) kostas 80 
rub. La sendokostoj estas 25 rub. por DVD kaj 
20 rub. por KD (+5 rub. por ĉiu plia 
ekzemplero). La monon necesas sendi al: 

429120, PccnvoriHKa L IynamHH. IIlyMepjia, yn. 

JleHHHa 40 - 14, r pHropnencKOH HaTajite CTaHHCJiaBOBHe. La mendoj estas ak- 
ceptataj nur por la rusiaj adresoj. 

(esperanto-rus-informoj) 

ABONEBLAJ REVUOJ KAJ UEA-MEMBRECO EN 2006 

“La Ondo de Esperanto”, internacia magazino, ĉiumonata; 24paĝoj, 340 rubloj. 
“Esperanto”, oficiala organo de UEA, ĉiumonata; 24 paĝoj, 17 eŭroj. 

“Kontakto”, socikultura revuo de TEJO, dumonata; 16paĝoj, 10 eŭroj. 

“Heroldo de Esperanto”, trisemajna informa gazeto; 4 paĝoj, 32 eŭroj. 

“Literatura Foiro”, kultura revuo, dumonata; 56paĝoj, 30 eŭroj. 

“Fentina”, revuo en Esperanto ne nurpor virinoj, trimonata; 28paĝoj, 20 eŭroj. 
“Juna Antiko”, revuopor lernejanoj kaj komencantoj, trimonata; 32paĝoj, 9 eŭroj. 
“Monato”, internacia magazino sendependa, ĉiumonata; 32paĝoj, 23 eŭroj; reta 

versio -13,8 eŭroj. 

“La Jaro”, praktika poŝkalendareto de “Monato ”; 160 paĝoj, 5 eŭroj. 

“La Gazeto”, mondkultura, esperantisma, sendependa, dumonata; 32paĝoj, 8 eŭ- 

roj. 


Scienc-fikcia, humurplena kaj profunde filozofia filmo 
USSR, “Mosfilm”, 1986 
Reĝisoro: 

Georgij DANELIJA 

Ĉefrolas: 

Stanislav Lubŝin 
Evgenij Leonov 
Jurij Jakovlev 
Levan Gabriadze 


- “Tio ne estas Tero, 
nekAfriko, karulo. 
Tio estas planedo 
Pluk, 215 en tenturo. 
Galaksio Kin-Dza- 
r ~Uza. ĉuklaras?" 






Kin-Dza-Dza! 


Sontrakoj en Esperanto kaj la rusa (Dolby Digital 5. 1) 
Subtitoloj: Esperanto, ruslingvaj 

“Litova Stelo”, organo de Litova E-Asocio, dumonata; 32paĝoj, 7 eŭroj. 

“La Kancerkliniko”, politika, kultura, skandalema, trimonata; 32 paĝoj, 7 eŭroj. 

Ruslandanoj kun la Esperanta civitaneco rajtas je sociala rabato de 50% ĉe 
abono por ‘'‘Femina”, “Heroldo de Esperanto”, “Literatura Foiro”. Ili pagas por unu 
jaro, sed ricevas du jarkolektojn (2006-2007). 

Membreco ett UEA. UEA estas la plej grava kaj aktiva esperantista organizo. 
Gi havas pli ol 6 mil individuajn membrojn en 120 landoj, ĉ. 100 aliĝintajn landajn 
kaj fakajn asociojn kaj la junularan sekcion TEJO. UEA havas konsultajn rilatojn 
kun UN kaj UNESCO. 

MG. Individua Membro kun “Gvidlibro tra la Esperanto-movado 4 eŭroj 
MJ. Individua Membro kun “Jarlibro ” (kaj ĝis inkl. 29 jaroj membro de TEJO kun 

“Kontakto” sen plia abonpago): 11 eŭroj 
MA. Individua Membro (kiel MJplus la revuo “Esperanto ”): 28 eŭroj 

La jamaj membroj de UEA indiku sian UEA-kodon. Novaj membroj petu 
aliĝilon ĉe Halina Gorecka. 

Pagmanieroj. Konvertu la eŭran prezon al rubloj laŭ la oficiala kurzo kaj 
aldonu 2% por kovri la diferencon inter la oficiala kaj banka vendokurzoj. La 
kotizojn akceptas Tanmra PoMaHOBHa F opciiKaa poŝte (236039, KanHHHHrpa^, a6. 
huihk 1248), banke (petu informojn pri la banka konto) kaj elektronike 
(“JIincKC./deiibrH”, chĉt 4100138523456). La retadreso por informoj kaj deman- 
doj - <sezonoj@gazinter.net>. 

(esperanto-rus-informoj) 

SEP BIBLIOTEKOJ RICEVIS THORSEN-APOGON 

La estrarano de UEA pri kulturo Claude Nourmont kaj ĝenerala direktoro 
Osmo Buller asignis subvenciojn al ok Esperanto-bibliotekoj el la rimedoj de la 
Biblioteka Apogo Roma kaj Poul Thorsen. UEA disdonas ĉiujare ekde 1997 sub- 
venciojn el la monsumo, kiun la konata dana esperantista paro donacis por pliriĉigi 
la kolektojn de bibliotekoj, kiuj ne estas financataj de ŝtata, urba aŭ alia publika in- 
stanco. En 2005 disponeblis 1000 eŭroj. A1 Slovakia Esperanto-Biblioteko oni 
asignis librojn je la valoro de 80 eŭroj. Triesta Esperanto-Asocio (Italio), Kultura 
Centro de Esperanto (Campinas, Brazilo) kaj Fonduso Cesar Vanbiervliet (Kor- 
trijk, Belgio) ricevis po 100 eŭrojn. Provinca Filio Havano de Kuba Esperanto- 
Asocio ricevis 195 eŭrojn kaj Esperanto- 
Societo “Cele-kula” (Nis, Serbio) 200 eŭrojn. 

La plej grandan subvencion, 225 eŭrojn, 
ricevis Hubei-a Esperanto-Asocio (Cinio). 

Petoj pri subvencioj en 2006 devos atingi la 
Centran Oficejon ĝis la 15-a de oktobro 
2006. Kun la peto necesas sendi liston de de- 
zirataj libroj, kiuj estu ordigitaj laŭ dezirin- 
deco. 

(Gazetaraj Komunikoj de UEA, ĴVe 219) 


Internacia Esperantista Asocio por 
Verkistoj kaj Pentristoj (IEAVP) 
estis fondita en komenco de 2005, 
ĝi estas por tiuj, kiuj verkas per 
Esperanto kaj pentras ilustraĵojn 
por siaj verkoj. La interesiĝantoj 
kontaktu: D-ro Wang, 

p/k 130, 354065 Soĉi-65; 
fakso +7-8622-686310, 
retadreso <wang@fromru.com>. 

KIA DEVAS ESTI MODERNA RUSA-ESPERANTA VORTARO 

Esperanto-msaj vortaroj servas plejparte por lernado kaj lego de E-literaturo. 
Rusa-Esperanta vortaro estas bezonata unuavice por tradukistoj. 

Miloj da vortoj revenas al ĉiutaga uzado en la rusan post preskaŭ centjara 
forgeso. Leksikografoj rapide ŝtopas konsiderindajn truojn, aperigante, ekzemple, 
novan Grandan angla-rusan vortaron de religia leksiko, kiu enhavas pli ol 25000 
vortojn sur pli ol 800 paĝoj (A3apoB A.A. Eohbuioŭ aHr:io-pyccKHH cnoBapt penn- 
ruo3Hoŭ jreKCHKH. M.: OnHHTa: HayKa, 2004). Kompreneble same Esperanto- 
ekvivalentoj por tiuj vortoj estas ĉiupaŝe bezonataj por traduki klasikajn verkojn en 
Esperanton. Ankaŭ multaj modaj aŭtoroj same ĉerpas el retro-vortoj, verŝajne, in- 
spiron por siaj novaj verkoj. En tekstoj de Akunin arkaismoj superabundas, ni 
renkontas arkidukon (ĉe Lukjanenko), valovanon (ĉe fratoj Strugackij). 

La Rusa-Esperanta Vortaro de E.Bokarev (REVB), 1966, kaj des pli Esperanto- 
Rusa Vortaro de la sama aŭtoro (ERVB), 1974, ĝis nun restas la plej popularaj vor- 
taroj en nia lando. Unuavice tio dankendas al profesie altmodela konstruo de la 
vortaroj. Due, dank’ al grandaj eldonkvantoj, ili iĝis vere “popolaj”. Tamen, sen- 
dube, dum preparado de ambaŭ estis uzata tiel nomata “oficiala vortlisto de msaj 
vortoj”, kiu estis bezonata por ĉiuj eldonataj vortaroj 
de tiu periodo, kaj kiu, verŝajne, esence bridis la 
krean impeton de la aŭtoroj. Tiun “avantaĝon” de 
REVB klare sentas esperantistoj-tradukistoj jam 
eble dum lastaj 30 jaroj. Antaŭ 40 jaroj, por traduko 
de soci-politikaj tekstoj en Esperanton, ĉe eldonejoj 
“APN” kaj “Progreso”, REVB kaj ERVB estis pre- 
skaŭ centprocente sufiĉaj, la tradukistoj povis per- 
mesi al si ne ofte konsultiĝi kun PIV. En fino de la 
80-aj jaroj la situacio pri tradukoj en Esperanton es- 
ence ŝanĝiĝis. Por traduki, ekzemple, “Fatalajn ovojn” de M.Bulgakov, la traduki- 
sto jam demetis REVB-on al la dua pozicio, lasante ĉefan lokon en sia laboro al 
PIV, sed konsulto kun PIV (ĉar ĝi estas konstruita laŭ aliaj principoj) rabas pli 
multan tempon de la tradukistoj en serĉo de bezonataj ekvivalentoj. 

Estas fenomeno, sed “Granda Rusa-Esperanta Vortaro” (GREV) de 
V.Kolĉinskij kaj I.Izgur, aperinta en 1931, estas nun pli aktuala por tradukistoj ol 
REVB, dank’ al rimarkebla tavolo de parolataj vortoj, abunda religia leksiko, 
granda kvanto de la vortoj, uzitaj en la 19-a jarcento. Mi supozas, ke la msan vort- 
liston de tiu vortaro ne tuŝis la krajono de cenzuristo. La legadon de GREV ne 
malhelpas ioma kvanto da aktualaj nur por tiu tempo esprimoj kiel, ekzemple, “ko- 
respondantino pri virinaj problemoj”, “virinorganizanto”, “virinsekcio”. Male, tiuj 
vortoj aldonas al la vortaro ioman ekzotikan ĉarmon. GREV havas solan gravan 
mankon: ĝi estas granda raraĵo. 

Kompreneble, ke pro historia kaŭzo, en REVB kaj GREV ne estas ankaŭ 
granda kvanto da novaj vortoj. 

Nuntempaj leksikografoj akceptas dividon de la vortaroj depende de ilia am- 
plekso je tri kategorioj: malgrandaj - ĝis 20 000 vortoj; mezaj - de 20 000 ĝis 


Ĉe bushaltejo maljunulino 
demandas iun viron: 

- Kiun buson mi uzu, por 
trafi al la tombejo? 

La viro post ioma pripenso 
respondas: 

- Verŝajne tiun, kies brem- 
soj misfunkcias. 

80 000 vortoj kaj grandaj - pli ol 80 000 vortoj. Do, eĉ “Granda Rusa-Esperanta 
Vortaro” de V.Kolĉinskij kaj I.Izgur enhavas nur ĉirkaŭ 28 000 vortojn kaj 
apartenas al la mezgrandaj vortaroj. 

Moderna rusa-Esperanta vortaro, por esti utila al tradukistoj, miavide, devas 
sekvi jenajn principojn: 

1) enhavi ne malpli ol 20 000 vortojn (do esti ne malpli ol meza); 

2) baziĝi sur oftecvortaroj de la rusa lingvo kun enkonduko de novaj vortoj; 

3) esti retro-vortaro (enhavi vortojn, denove ekuzatajn en la moderna rusa); 

4) konsideri vastan tavolon de parolata leksiko; 

5) esti “popola” vortaro - vendiĝi en multaj vendejoj kaj esti malmultekosta. 

Aleksandr Ŝevĉenko (Moskvo) 

Januare de 2006 aperos la dua eldono de Rusa-Esperanta Vortaro (kompilinto 
Aleksandr Sevĉenko) ĉe la eldonejo “Impeto”. Gi estas reviziita kaj pligrandigita je 
proksimume 500 vortoj, kiuj pro diversaj kialoj maltrafis la unuan eldonon. Grave 
helpis en plibonigo de la dua eldono Nikolao Gudskov. Ni ankaŭ ricevis kaj atentis 
kelkajn notojn, venintajn al la eldonejo letere kaj retpoŝte. Entute por la 2-a eldono, 
estis faritaj pli ol 2500 ŝanĝoj. 

La eldonejo “Impeto” aperigis novan Esperanto-Rusan Vortaron. Kompilintoj - 
Aleksandr kaj Jelena Sevĉenko, 19000 vortoj, 43000 signifoj en la rusa. La vortaro 
enhavas mallongan gramatikon. Prezo - 80 mb. Aĉeti eblas ĉe Moskva Esperanto- 
Centro, <esperanto@servocentro.m> aŭ <esperanto@e-mail.ru>. 


Mikaelo Bronŝtejn (Tiĥvin) 

NOVAJ VERSAĴOJ KAJ TRADUKOJ 


Vi estas la amo 

La vivo nin lulas 
Ne ĉiam kun milda kares’. 

Pontaro forbrulas, 

Konstante altiĝas la prez’ 

De ŝajna proksimo, 

Apenaŭ fidinda kompren’... 

Ni haltis ĉe limo, 

Kaj poste ne eblas reven’. 


Necertaj rilatoj 
En sombra malhel’. 

Scivolaj konatoj 
Kun stulta malhelp’, 
Hontiga fifamo, 

Jaluzo, envi’... 

Vi estas la amo, 

Kaj mi apartenas al vi. 

Parolo senvorta - 

Nur neĝo, falanta sen fin’ - 

Kovrilo komforta, 

Sub kiu varmiĝos la sin’, 

Travivos trankvile 
La vintron ĝis nova printemp’, 

Degelos humile, 

Car venkas ofendojn la temp’. 

Jen sorto de neĝo, - 
Solviĝi ĉe 1’ sun’, - 
Post morna sieĝo, 

La fola fortun’, 

Anima inflamo, 

Ne eblas devi’: 

Vi estas la amo, 

Kaj mi apartenas al vi. 

Trotad’ kalendara - 
Oscedo, vigliĝo, ekmov’. 

Padeto neklara 
Serpentos al ia bontrov’, 

Invitos nin de la 
Senluma sopira nekred’ 

A1 fajro kandela 
En nia feliĉa ĉambret’. 

Jen do itinero: 

Kvieta parol’. 

Ripozas la tero 
Sub neĝa tavol’. 

En stela omamo 
Fajret’ de avi’. 

Vi estas la amo, 

Kaj mi apartenas al vi. 

oktobro 2005 

Birdotimigilo 

Mi staras en legomĝarden’, 

Kaj la ĉielo bluas. 

La malamikoj jen kaj jen 
Singarde preterflugas. 

Bongustaj beroj estas cel’ 

Por vicaj ŝtelatakoj, 

Sed staras bona sentinel’ 

Inter la dolĉaj fragoj. 

Mi estas birdotimigil’, 

Jen miaj malamikoj: 

Tumultas nun en maltrankvil’ 
Monedoj kaj kornikoj, 

Car tremas en la dekstra man’ 
Tre suspektinda kvasto, 

Por la birdaĉojn en avan’ 
Forpeli sen prokrasto. 

Mi havas veston kiel hom’: 

Ĉapel’, ĉemiz’ purpura... 

Sed estas mi nur la moknom’ 

Por la infan’ malpura. 

Ho, jen la kaŭzo por humil’ 

Kaj tre ofenda miso! 

Kultura birdotimigil’ 

Laboras surpaliso! 

Bonvolu fiksi en memor’ 

Kaj paĉjo kaj patrino: 
Inteligentas mia kor’ 

En la ĉifona sino. 

Mi servas digne kaj ne plu 
Toleros la mokridon - 
A1 mi direktu por instru’ 
Malakuratan idon! 

oktobro 2005 


Mia kateĉjo rufa 

Mia kateĉjo rufa 
Dormas dum vintraj tagoj. 

Post la somera viglo 
Logas kviet’, trankvilo. 

Kaŝas en varmo pufa 
Sin de 1’ eksteraj blagoj 
Mia kateĉjo rufa. 

Mia kateĉjo rufa, 

Sep kilogramojn peza, 

Tuj kun osced’ vekiĝas. 

De-sur kusen’ leviĝas, 

Trotas kun spiro snufa 
A1 bongustaĵ’ tagmeza 
Mia kateĉjo rufa. 

Mia kateĉjo rufa 
Nokte laŭ ĉambroj vagas. 

Estas la nokt’ por movo, 

Serĉo, embusko, trovo. 

Do en impeto blufa 
Boton ĉe T pord’ atakas 
Mia kateĉjo rufa. 

Mia kateĉjo rufa 
Ciujn dormantojn vekas! 

Vanas embusk’, impeto - 
Mankas en hejm’ museto! 

Per okulparo gufa 
Streĉe krepuskon strekas 
Mia kateĉjo rufa. 

Mia kateĉjo rufa, 

Saltu, miaŭu, kuru! 

Ludu kun mi dum tago 
Vi post la nokta vago. 

Nokte kun mildo mufa 
Vi apud mi murmuru, 

Mia kateĉjo rufa... 

novembro 2005 

David Samojlov 

Dueto por violon’ kaj aldo 

Mocart paŝis ebrieta 
A1 la hejm’. 

En admiro malkvieta, 

Fola plej. 

Kaj la homojn gajokula 
Satis tre 

Komponisto Mocart Volfgang 
Amade’. 

Sonoretis foliaro 
De tili’. 

“Tili-tiki, tara-tara” - 
Pensis li. 


Certe jes! Rutina bono - 
Drinka vant’! 

Sed - duet’ por violono 
Kaj por ald’! 

Sian arton li disdonas 
Sen repag’. 

Multajn sentojn li bezonas 
Kun imag’! 

Komponisto Mocart Volfgang, 

Lerta vir’ - 

Donos, kion homoj volas, 

Laŭ dezir’. 

Ve! Enhejme plej verŝajne - 
Draŝ’, incit’, 

Kaj tutcerte por semajno - 
Nigra frid’. 

Sen ridet’, sen parolsono 
Muta halt’. 

Sed - duet’ por violono 
Kaj por ald’. 

Jes! Do estu lia pago 
Sen protest’ 

Por ĝuinda gaja blago 
En la fest’, 

Por ebrio sen pardono, 

Tutegal’! 

Ja - duet’ por violono 
Kaj por ald’! 

tradukita en novembro 2005 

David Samojlov 

Romanco 

Elektu karton bonan, 

Aŭguru, ciganin’, 

Forrabu tutan monon, 

Sed juna faru min! 

Komplete prirabita, 
Nelerta junulet’, 

Mi prenos la kaleŝon 
Kun rufa ĉevalet’. 

Vi diru do, koĉero, 

Kien ni iras nun? 

Ja en la poŝ’ mi havas 
Ridindan groŝon nur. 

Respondos la koĉero: 

- Veturu do sen pag’. 

Vi mem ne scias, bubo, 
Finpunkton de la vag’. 

Ne juna, ne maljuna, 

Ne viva, ne sen viv’, 

Komplete prirabita 
Tra Moskvo paŝos mi. 

Sed jen - kortet’ konata, 
Tolaĵa sekigej’. 

- Hej do, Tatjana mia, 
Min lasu en loĝej’. 

- lndulgu min, amato, 

Ne povas lasi mi. 

Neamon mian foran 
Ja ne indulgas vi. 

Mi flanken iros trista - 
Forgeso, rememor’. 

- Nelonge vin, Tatjana, 
Mi tenis en la kor’! 

Forgeso - malforgeso. 

Kaj hel’. Kaj vea am’. 

Kaj tio, kio estos, 

Okazis foje jam. 

tradukita en novembro 2005 

Lena Karpunina (Germanio) 

M i r t 

Mi renkontis lin en la karcero. Kun kiu etapo li venis? Verŝajne kun la moskva. 
Min mem oni venigis pli frue kun la siberia. Do, ni konatiĝis, iom interparolis. Ni 
ambaŭ estis laborrifuzantoj - ni rifuzis iri en la tajgon faligi arbojn ĉe kvardek- 
grada frosto. Arestitojn, kiuj ne volis labori, oni metis en nehejtitan karceron, kie 
ili ricevis nenion krom peceto da pano kaj kruĉo da akvo unufoje tage. 

Tiam, en 1948, li estis en mia aĝo, do proksimume dudekjara fortosta blondulo. 
Liaj rapidaj kaj precizaj movoj kaj reagoj memorigis pri linko. Li tuj plaĉis al mi: 
ĉu pro la malfermita kaj iom aŭdaca vizaĝesprimo; ĉu pro liaj simplaj, sed afablaj 
manieroj; ĉu pro iu ĉarmo, kiun oni malfacile povas difini per vortoj, sed kiun oni 
tuj sentis? Li diris, ke li estas finno kaj nomiĝas Mirt. 

Post iom da tempo ni denove renkontiĝis en la sama loko, poste - refoje. Car ni 
ambaŭ daŭre rifuzis labori, ni konstante “sidis“ en la karcero, kiu estis eta ĉambro, 
konstruita el arbotrunkoj, metitaj unu sur la alia. Tra la fendoj inter la traboj trap- 
enetris frosta aero, sed ankaŭ iom da lumo, se ekstere estis hele, kaj tiam mi povis 
vidi la vizaĝon de mia kamarado. Mirt rakontis al mi pri la dua mondmilito, kies 
partoprenanto li estis. 

Li eniris la militon kiel volontulo en 1942, asertante, ke li havas dek ok jarojn. 
Li havis tiam nur dek kvar jarojn, sed li mensogis pri sia aĝo por ke oni sendu lin al 
la fronto. En la armeo Mirt ne rolis knabeton, sed batalis en esplortaĉmento, kiun 
oni kutime sendis antaŭ la regula armeo por esplori la cirkonstancojn. Kiel bata- 
lanto li estis tre kuraĝa, eĉ aŭdaca. La vorto “timo” estis al li nekonata. Li parolis la 
germanan, rusan kaj finnan lingvojn. Kiam lia grupeto foje nokte koliziis kun ger- 
mana patrolo aŭ kun gardistoj, kiuj demandis: “Haltu! Kiu estas?”, Mirt respondis 
en la germana: “Unu el viaj...” kaj tuj mem ekatakis la malamikon. Oni ĉiam prenis 
lin en esplorgmpojn, ĉar li estis kiel sorĉbastoneto. Li estis simple neanstataŭebla. 

Unu lia frontrakonto aparte restis en mia memoro: 

“lun tagon, kiam nia grupeto estis ĵus reveninta post plenumo de iu tasko kaj 
devis ripozi, la aliaj taĉmentoj batalis kontraŭ iu entera mitralnesto de la germanoj. 
Mi ekrigardis la batalkampon kaj konsterniĝis: k-i-o-m da homoj mortis pro tiu mi- 
tralnesto! 

Gi estis tiel firme kaj mze konstruita, tiel bone de ĉiuj flankoj protektita, ke oni 
ne povis ĝin konkeri, kaj la ofensivo de nia bataliono estis haltigita. La mitralnesto 
troviĝis sur monteto kaj aspektis kelketaĝa. La malamikaj mitraloj pripafis ĉion 
ĉirkaŭ si en cirklo de 360 gradoj. Cirkaŭ ĝi kuŝis montoj da mortpafitaj soldatoj. 

Dum kelka tempo, rigardinte la malsukcesajn atakojn de nia flanko, mi diris al 
la komandanto: 

“Permesu al mi iri tien!” 

“Vi? Ne. Vin mi bezonas...”, respondis tiu, “vi estas esplorbrigadano, mi ne 

permesas...” 

Denove mi gvatis kelktempe, kiel la germanoj senĝene falĉas niajn homojn: de 
supre ili povis bone observi, lasante neniun alproksimiĝi. E1 granda distanco ili 
pereigis ĉion vivan. 

Anstataŭ ripozi, mi staris apud la komandanto, rigardanta la batalkampon, kaj 
vidis perei niajn sendefendajn armeanojn. Li diris: 

“Iru, Mirt, irn ripozi... La mitralneston oni prenos sen vi... Se ne la soldatoj, 
tiam certe la aviadiloj... Ili atakos kaj superŝutos ĉion per bomboj...” 

Mi kolere respondis: 

“Mi tamen iros... Kiom da soldatoj mortos, ĝis venos viaj aviadiloj?!” 

“Nenien vi iros!”, ekkriis la estro, “Mirt! Haltu! Mi vin punos!...” 

Mi sendis lin al la diablo kaj hastis direkte al la mitralnesto. 

Kiel mi sukcesis trapenetri al ĝi? Tra la nuda tereno kaj nuboj da mitralkugloj? 
Mi mem ne scias... Gravas, ke mi sukcesis alrampi ĝin kaj enĵeti en la unuan tere- 
taĝan fenestron faskon da grenadoj... La eksplodego tremigis la teron. Mi atendis 
iomete kaj poste ensaltis en la ejon, kien mi enĵetis la grenadojn. Niaj soldatoj vidis 
tion. Do, ili ankoraŭ iom atendis. Sed post kiam mi ensaltis la mitralneston, ili tuj 
leviĝis kaj ekkuris antaŭen... De ĉiuj flankoj ektondris la kanonado. “Hur-a-a!!” - 
aŭdis mi. Kaj tuj, en la momento, kiam ĉiuj niaj ekmoviĝis, subite denove krakis 
mitralsalvo. Komence mi ne komprenis de kie, la salvoj venis rekte de super mia 
kapo. Mi prenis germanan mitralon, kiu kuŝis apude, metis ĝin sur mian ventron 
kaj ekpafis supren, en la plafonon. Varmegaj kartoĉmanteloj ekŝutiĝis sur min... La 
mitralo estis pezega, same ĝiaj kartoĉoj. Tio ne estis nia malpeza “Maksim” 1 . Estis 
kirasfrakasaj kugloj, altkvalitaj kaj pezaj, kiel ĉio ĉe la germanoj. La ligneroj de 
dikaj traboj kaj la terpbuloj hajlis sur min. Post multfoja pafado mi haltis kaj 
atendis. Nenio. Denove aŭdiĝis nia kanonado, kaj denove mi aŭdis: “Hur-r-a-a!!”... 
Kaj mi vidis, kiel min preterkuras niaj soldatoj. Nu, jen, estis ĉio... Mi iris al nia 
fosaĵdometo kaj kuŝiĝis por dormi: mi ja havis libertempon...” 

Tiel Mirt tramarŝis, trabatalis la tutan militon. Car li estis kuraĝulo, oni prenis 
lin ĉien: ĉu por akiri nutraĵon, ĉu por trovi germanan spionon - ĉie li estis bezonata 
kaj utila. Li ne nur bone pafis, kuris, saltis, sed ankaŭ bonege manbatalis kaj agis 
per tranĉilo. Li kapablis ĉion kaj sola povis anstataŭi dek soldatojn. 

Nu, jen... La milito finiĝis. Mirt tiam havis nur dek ok jarojn, sed li estis jam 
sperta soldato, kun multaj ordenoj kaj medaloj, de ĉiuj respektata kaj ŝatata fron- 
tarmeano, heroo. Oni venigis lin al Moskvo: iu generalo kunprenis lin en la militis- 
tan stabon por labori. Tie Mirt deĵoris kiel kuriero, disveturigis per motorciklo la 
sekretan poŝton. 

lun tagon li estis komisiita transporti paketojn al iu loko. Li ekveturis, sed al la 
stabo ne revenis. Ie survoje li konatiĝis kun knabino kaj traamindumis kun ŝi plu- 
rajn tagojn. Nu, li estis juna, bela, alloga kaj... sur motorciklo! Li forestis de la 
stabo precize tri diurnojn. 


1 “Maksim” - malpeza mitralo 

Sekve, oni deklaris Mirt dizertinto kaj kondamnis lin al dek jaroj da prizono. 
Tiam, tuj post la milito, dizertado estis severe punata, kutime per mortpafo. Sed lin 
oni kompatis - pro lia juneco, pro liaj heroaĵoj dum la milito - kaj kondamnis lin 
nur al dek jaroj da punlaboro en Siberio... 

Do, tiel ni pasigis la tempon en la karcero. Mirt multe rakontis, mi aŭskultis. 
Kaj jen iun tagon venas gardisto kaj demandas: 

“Kiu el vi volas labori en la divizia kuirejo? Senŝeligi la terpomojn?” 

Vidalvide de nia prizono situis la divizio, kie loĝis la soldatoj, servantaj en nia 
malliberejo. Apude estis la soldata kuirejo. Labori tie ŝatis ĉiu arestito, ĉar post la 
laboro ni, kronikaj malsatuloj, nepre ricevis ion por manĝi: iun akvecan supeton 
aŭ, se oni bonŝancis, eĉ nefinmanĝitajn pecetojn da pano. Fakte, oni tion eĉ ne 
kalkulis kiel veran laboron... 

Do, kiam la soldato demandis: “Kiu volas?”, mi tuj eksaltis: “Mi! Mi iros!” 
Fakte, ni ambaŭ, mi kaj Mirt, montris nian pretecon kaj diris: 

“Prenu nin ambaŭ. Ni ambaŭ iros...” 

“Ne”, diris la soldato, “du homojn mi ne bezonas. Unu sufiĉas”, kaj li elektis min. 

Kiam mi vespere revenis, Mirt demandis: 

“Nu? Kiel estis? Cu ili donis ion por manĝi?” 

“Jes, iomete: duonteleron da supo ili verŝis por mi. Mi manĝis. Sed mi ne nur 
senŝeligis terpomojn... Mi krome segis ĉe ili hejtlignon, malantaŭ la barako, tie, kie 
ĉe ili staras la skioj...” 

“Kio?!...” 

“Skioj staras ĉe ili malantaŭ la kuirejo”, ripetis mi, pensante, ke li misaŭdis. 

“Kie staras ĉe ili la skioj?” - mirigite redemandis Mirt. 

“Nu... survoje de la kuirejo al la barako. Tie ili staras ĉe la skitrako, bonorde 
vicigitaj unu apud la alia... Por ĉiu soldato po unu paro...” 

“Aŭskultu... ĉu ne eblas ŝteli unu paron?” demandis Mirt ekscitite. 

“Jes, eblas”, diris mi, “nur unu gardisto estas tie, apud la barako. Parto de la soldatoj 
deĵoras en la prizono, aliaj dormas kaj ripozas, sed ili ripozas ja ne en la kuirejo...” 

“Se vi morgaŭ denove tien iros ... aŭ mi ..., ne, prefere vi irn... Tiam prenu unu 
paron da skioj kaj kaŝu ĝin horizontale en la neĝo... Kaj bone memom la lokon, 
tiel, ke vi poste povu priskribi ĝin al mi...” 

“Tion mi faros”, diris mi, “estas facile...” 

Sekvatage denove venis la soldato el la garnizono: 

“Kiu venos en la divizion por haki hejtlignon?” 

La soldatoj donis al la arestitoj specialan segilon, “arketo” ni ĝin nomis, per kiu 
eĉ unu homo povis segi lignon, tiajn speciale diverĝajn dentojn ĝi havis. Eĉ se la 
abio “tremetis”, eĉ tiam la dentoj ne blokiĝis inter la ligneroj. 

Do mi leviĝis: “Mi iros.” Mirt ekpuŝis min flanken, kaj mi legis en liaj linkaj 
okuloj: “La skiojn ... la skiojn por mi ne forgesu...” 

“En ordo,” diris mi kaj foriris. Mi segis la lignon por la garnizono, embuskante 
oportunan momenton. La gardisto ne tro atentis min, ĉar li verŝajne ne supozis, ke 
iu povus ŝteli la skiojn. La malsategaj arestitoj kutime pensis nur pri io manĝebla... 
Do, en taŭga momento mi prenis unu paron de la skioj, starantaj kiel ĉe ekspozicio, kaj 

enŝovis ĝin en la neĝon. Farite! Post la laboro oni denove donis al mi iom da supo. 

Vespere mi revenis en la karceron. Mirt demandis: 

“Nu? Kaj?” 

“Mi prenis la skiojn”, diris mi. 

“Brave. Kaj kie vi kaŝis ilin?” 

Nu, mi rakontis al li: jen tie... Li diris: 

“Bonege! Kiam finiĝos miaj dek pundiurnoj ĉi tie en la karcero, mi iros kaj 
prenos ilin...” 

Estis klare, ke li decidis forkuri. Malgraŭ ke ĉiuj sciis, ke dum la kvinjara ekzis- 
tado de tiu ĉi malliberejo eĉ ne unu persono sukcesis fuĝi. Ne pro tio, ke oni ĝin pli 
bone gardis ol la aliajn malliberejojn, sed ĉar la prizonon ĉirkaŭis krutaj rokoj, 
kiujn oni povis venki nur per helikoptero. Cirkulis legendo, ke iu cigano sukcesis 
fuĝi per la aviadilo, kiu alportis la poŝton. 

Nu, jen, vespere: “dram-bram” - ekbmegis la karceraj seraroj, aperis soldato: 

“Kiu segis hodiaŭ la hejtlignon en la divizio?” 

“Mi segis.. ”, diris mi. 

“Kaj kie estas la skioj?!” 

‘Ki-i-o? Kiuj skioj? Cu vi deliras? Lasu min trankvila, skabia hundo... Mi ja 
skii eĉ ne scipovas...” 

“Cu ne vi prenis la skiojn!??” 

“Iru for... kun viaj skioj kaj kun viaj problemoj... La tutan tagon mi segis por vi 
lignon por telereto da akveca supaĉo, kaj nun vi volas ankoraŭ ricevi de mi iujn 
skiojn...!” 

Mirt, aŭdante tion, definitive komprenis, ke la skioj estas jam “en lia poŝo”. 

A1 mi mem tamen ne helpis mia defenda vortatako: oni decidis transporti min 
en alian malliberejon. Mi preskaŭ antaŭvidis tion kaj jam pensis: “Tiuj ĉi hundaj 
filoj certe forigos min de ĉi tie pro la skioj... Kien mi trafos? Ne estis bona ĉi pri- 
zono, sed ĉiu alia povas esti ankoraŭ pli aĉa...” 

Sendube oni konjektis, ke mi ŝtelis la skiojn por fuĝi. Sed oni ne povis scii, ke 
mi faris tion por iu alia. Do, post du tagoj de strikta observado oni forsendis min, 
gardatan de du soldatoj, en alian prizonon, kelkcent kilometrojn for de tie, kie mi 
amikiĝis kun Mirt. 

Pasis tri jaroj. Iun tagon mi sidis en tajgo ĉe lignofajro kun la aliaj arestitoj. 
Varmigante sin ĉe la fajro, ili regalis unu la alian per rakontoj. Unu el la plej ŝatataj 
temoj estis fuĝo el malliberejo. Iu diris: 

“Tiu ĉi prizono estas trao en la ĉielo - forkuri de ĉi tie ne eblas... Tiaj krataj al- 
taj rokoj... Ne... Kiom da jaroj mi sidas ĉi tie kaj ankoraŭ ne aŭdis, ke iu sukcesis 
fuĝi. Provis multaj, sed sukcesis neniu: ili ĉiuj estis revenigitaj aŭ mortpafitaj... De 
ĉi tie fuĝi ne eblas...” 

“Eblas!” - diris alia voĉo. “E1 nia zono forkuris unu... finno, junulo... kaj vi ja 
scias, ke finnoj estas bonegaj skiantoj, la plej bonaj en la mondo! Li sukcesis ŝteli 
skiojn el divizio kaj fuĝis...” 

Dum ni tiel parolis, al la lignofajro venis unu el niaj gardistoj, forta raĝhara 
soldato kun mitraleto. Ankaŭ li sidiĝis kaŭre apud la fajro por varmiĝi. Li ne parto- 

prenis nian konversacion, ŝajne eĉ ne aŭskultis ĝin, sed koncentrite observis, kiel la 
ora flamo de la fajro formanĝas la restojn de lignaĵoj, belajn branĉojn de koniferoj. 
Ni ne atentis lin. Sed subite, dum ekestinta paŭzo, la gardisto, ne forturnante la ri- 
gardon de la flamo, diris: 

“Jes, li forkuris, tiu finno... malaperis senspure, kaj oni neniam plu aŭdis pri li... 
Se sovaĝaj bestoj ne formanĝis lin, tiam li saviĝis. Jes, mi bone memoras lin...” 

Kaj same senmove kaj koncentrite rigardante en la fajron, kvazaŭ li vidas en ĝi 
ĉion, pri kio li rememoras, la gardisto rakontis: 

“Tio okazis antaŭ kelkaj jaroj. Dum tri tagoj kaj noktoj ni postkuris lin, fakte - 
ne lin, sed la spuron de liaj skioj. Ni sekvis lian skitrakon, kiu montris, ke li 
ankoraŭ kuras, sed lin mem ni eĉ de malproksime ne vidis. Ni persekutis lin kun la 
espero, ke iam li laciĝos, haltos, eble ekdormos, eble falos surteren malsata kaj 
senforta, kaj tiam ni lin kaptos aŭ mortpafos... Sed krom liaj spuroj ni vidis nenion. 
Je la kvara tago ni, tre lacaj, subite venis al grandega intermontejo. La tero finiĝis, 
la skitrako de la fuĝinto kvazaŭ dissolviĝis en la aero. Antaŭ ni kuŝis abismo. 
Aliflanke de ĝi la montaro daŭris, sed kiel trafi tien? Flugi ni ne scipovis... Cu la 
fuĝinto sukcesis transpasi la intermontejon? Eble li falis en ĝin, eble li decidis iri 
alidirekten. Ni staris sur la roko kaj observis la montoĉenon antaŭ ni. Kaj subite ni 
vidas - jen li! Sur la alia flanko. Kaj li flugas tra la aero sur siaj skioj en la direkton 
for de ni kun tia terura rapideco, ke ni por kelkaj sekundoj ĉesis spiri... Surteriĝinte 
post tiu ĉi saltego, li ĉirkaŭis grandegan ŝtonon, poste uzis la alian monteton kiel 
saltotabulon kaj denove flugis kelkdek metrojn tra la aero. Ni nur vidis, kiel flirtas 
en la frosta aero lia prizonjako! Kaj for li estis! Surteriĝinte ie malantaŭ roko, kie 
ni ne plu povis vidi lin... Ni, kvin fortaj viroj, interŝanĝis la rigardojn: tien ni ne 
kapablas iri, ni eĉ ne povis imagi, kiel li sukcesis venki la abismon. Kiel ni trafu 
sur la alian flankon? Kaj por kiu celo? Atingi, kapti lin ni neniam povos, same kiel 
ni ne povas postkuri kaj kapti la venton. Sole dum tiuj kelkaj sekundoj, dum kiuj ni 
lin vidis, li ŝajnis malproksimiĝi de ni je kelkaj kilometroj... Li flugis antaŭen kiel 
kuglo... Ne... Ni decidis reiri al la divizio. Ni interkonsentis raporti al la estroj, ke 
la neĝoŝtormo forblovis liajn spurojn, kaj ni ne sciis, kien daŭrigi. Verŝajne la 
fuĝinto frostmortis en la montaro. Jen kion ni diris en la divizio. 

Sed forgesi lin, lian flugadon inter la rokoj mi ne povas... Neniam mi vidis ion 
similan... Neniam iu alia sukcesis eskapi de ĉi tie...” 

Mi ekridis. Mi sentis min tiel, kvazaŭ ne Mirt, sed mi mem estis la sukcesa tŭĝinto. 

“Tio estis Mirt,” diris mi. “Kaj mi, mi ŝtelis por li la skiojn... Li estis mia amiko...” 

Poste ni silente sidis ĉe la lignofajro, rigardante la malproksimajn rokojn de 
Monta Sorio 1 . Ŝajnis, ke ĉiu el ni imagis, kiel ĉe la horizonto, ie inter tero kaj ĉielo, 
super neĝkovritaj rokoj, flugas Mirt sur siaj skioj, konkurante kun la vento, kaj lia 
prizonjako pufiĝis kiel veziko pro la glacia blovo... Sed li, ignorante froston kaj 
venton, rapidegas renkonte al novaj aventuroj, eble eĉ al sia morto... Aŭ al alia, pli 
bona vivo. 


1 Monta Ŝorio - montara regiono en Siberio 

